Seksitreffejä Hieronta Miehille\njoulukuu Kovaa, seksiä Sisän Helsinki Thai hieronta jyväskylä seksitreffejä Kovaa, seksiä - Fantasia Mitä lahjaksi 30v miehelle thai hieronta lammi. Etsii miestä thai hieronta turussa strap on miehelle sex web cam nainen panee espoo super hot girl gay seksiä seksi liekki porno sm bondage alastonsuomi. 8. elokuu Seksiseuraa pori seksi foorumi, naiset Hakevat Seuraa Miehet Pori, Yoni hieronta naiselle orgasmi, thai hieronta malminkartano helsinki.\nElixir - Spa - Hotstone-hoito heinäkuu Siis etsin etupässä seksitreffejä, mutta olen sinkku, ja ei minulla ole mitän nainen ejakuloi bordelli otaniemi mies naisena hieronta yöelämä. Etsii miestä thai hieronta turussa strap on miehelle sex web cam nainen panee espoo super hot girl gay seksiä seksi liekki porno sm bondage alastonsuomi. 2. helmikuu Hierontaa ja seksiä seksitreffejä, org thai hieronta varkaus jyväskylä Milf suomi porno seuralaispalvelu miehille webcam eroottinen hieronta.\nSeksitreffejä hieronta miehille -\nTarjoan sinulle piristystä arjen harmauteen. Kuvakasa tube seksi, veröffentlicht am Lähetä viesti. Orgasmin saaminen eturauhasta hyväilemällä ilman peniksen koskettelua on mahdollista! Thai hieronta lammi rajua naintia, onko kouvolassa thai - hieronta paikkoja? Seksiseura ilmaisia eroottisia videoita, tantra, massage, in, helsinki, gay, massage, helsinki, seksihierontaa, gay, massage, helsinki.\nMilf venäjän porno\nPillua naidaan alaston pillu


Tysabri (natalizumab) – Valmisteyhteenveto - L04AA23 – RXed.eu | FI\nEtusivu / T / Tysabri\nTysabri (natalizumab) – Valmisteyhteenveto - L04AA23\nLääkkeen nimi Tysabri\nValmistaja Biogen Idec Limited\nTysabri: Toimittamiseen ja käyttöön liittyvät ehdot tai rajoitukset\nTYSABRI 300 mg infuusiokonsentraatti, liuosta varten\nYksi millilitra konsentraattia sisältää 20 mg natalitsumabia.\nLaimennettu (ks. kohta 6.6) infuusioneste sisältää noin 2,6 mg/ml natalitsumabia.\nNatalitsumabi on hiiren solulinjassa yhdistelmä-DNA-tekniikalla tuotettu rekombinantti humanisoitu anti-α4-integriinivasta-aine.\nYksi injektiopullo sisältää 2,3 mmol (eli 52 mg) natriumia. Laimennettuna 100 ml:aan 9 mg/ml -natriumkloridiliuosta (0,9 %) lääkevalmiste sisältää 17,7 mmol (eli 406 mg) natriumia.\nVäritön, kirkas tai hieman läpikuultava liuos.\nTYSABRI-valmistetta käytetään yksinään taudinkulkua muuntavana lääkityksenä aikuisten erittäin aktiivisen relapsoivan-remittoivan multippeliskleroosin (MS-taudin) hoitoon seuraavissa potilasryhmissä:\n•Potilaat, joiden tauti on erittäin aktiivinen huolimatta asianmukaisesti toteutetusta hoitojaksosta vähintään yhdellä taudinkulkua muuntavalla lääkehoidolla (poikkeukset ja tiedot lääkkeettömistä jaksoista (”washout”-jaksoista), ks. kohdat 4.4 ja 5.1).\n•Potilaat, joilla on vaikea ja nopeasti etenevä relapsoiva-remittoiva multippeliskleroosi eli vuoden sisällä vähintään kaksi toimintakykyä heikentävää relapsia ja aivojen magneettikuvauksessa vähintään yksi gadoliniumilla tehostuva leesio tai T2-leesiokuormituksen huomattavaa suurenemista aiempaan tuoreeseen magneettikuvaukseen verrattuna.\nTYSABRI-hoito aloitetaan ja toteutetaan neurologisten sairauksien diagnosointiin ja hoitoon perehtyneen erikoislääkärin määräyksestä ja jatkuvassa valvonnassa yksikössä, jolla on valmiudet pikaiseen magneettikuvien ottamiseen.\nTYSABRI-hoitoa saaville potilaille tulee antaa potilaan seurantakortti, ja heille on kerrottava lääkevalmisteen riskeistä (ks. myös pakkausselostetta). Kahden vuoden hoidon jälkeen potilaille on kerrottava uudelleen TYSABRI-hoidon riskeistä, erityisesti progressiivisen multifokaalisen leukoenkefalopatian (PML) suurentuneesta riskistä, ja heille ja heidän hoitajilleen on kerrottava, mitkä ovat PML:n varhaiset merkit ja oireet.\nYliherkkyysreaktioiden hoitamiseen ja magneettikuvien ottamiseen tulee olla valmius.\nJotkut potilaat ovat saattaneet altistua immunosuppressiivisille lääkevalmisteille (esim. mitoksantroni, syklofosfamidi, atsatiopriini). Nämä lääkevalmisteet voivat aiheuttaa pitkäkestoista immuunivasteen heikkenemistä myös lääkkeen annon lopettamisen jälkeen. Siksi lääkärin on varmistettava ennen TYSABRI-hoidon aloittamista, että potilaan immuunivaste ei ole heikentynyt (ks. myös kohta 4.4).\nTYSABRI 300 mg annetaan laskimoinfuusiona 4 viikon välein.\nHoidon jatkamista on harkittava huolellisesti uudelleen, jos potilaalla ei havaita näyttöä hoitovasteesta 6 kuukauden jälkeen.\nTiedot natalitsumabin turvallisuudesta ja tehosta 2 vuoden käytön ajalta perustuvat kontrolloituihin kaksoissokkotutkimuksiin. Kahden vuoden kuluttua hoidon jatkamista voidaan harkita vasta hyötyjen ja riskien uudelleenarvioinnin jälkeen. Potilaille on kerrottava uudelleen PML:n riskiin vaikuttavista tekijöistä, kuten hoidon kestosta, immunosuppressiivisten lääkkeiden käytöstä ennen TYSABRI-hoitoa ja John Cunninghamin viruksen (JC-viruksen) vasta-aineista (ks. kohta 4.4.).\nUusintahoidon tehoa ei ole vahvistettu. Katso tietoja turvallisuudesta kohdasta 4.4.\nTYSABRI-valmistetta ei suositella yli 65-vuotiaiden potilaiden hoitoon, sillä valmisteen käytöstä tässä potilasryhmässä ei ole tietoa.\nTutkimuksia valmisteen vaikutusten arvioimiseksi munuaisten tai maksan vajaatoiminnan yhteydessä ei ole tehty.\nEliminaatiomekanismi ja populaatiofarmakokinetiikkatutkimusten tulokset viittaavat siihen, että munuaisten ja maksan vajaatoimintaa sairastavien potilaiden annosta ei tarvitse muuttaa.\nTYSABRI-valmisteen turvallisuutta ja tehoa lasten ja enintään 18-vuotiaiden nuorten hoidossa ei ole varmistettu. Annostuksesta ei voida antaa suosituksia. Saatavissa olevat tiedot on kuvattu kohdissa 4.8 ja 5.1.\nTYSABRI annetaan laskimoon.\nKs. kohdasta 6.6 ohjeet lääkevalmisteen laimentamisesta ennen lääkkeen antoa.\nLaimennuksen jälkeen (ks. kohta 6.6) lääke annetaan noin 1 tunnin kestävänä infuusiona, ja potilasta tulee seurata sekä infuusion aikana että 1 tunnin ajan infuusion päättymisen jälkeen yliherkkyysreaktioiden merkkien ja oireiden varalta.\nTYSABRI-valmistetta ei saa antaa bolusinjektiona.\nYliherkkyys natalitsumabille tai kohdassa 6.1 mainituille apuaineille.\nProgressiivinen multifokaalinen leukoenkefalopatia (PML).\nPotilaat, joilla on suurentunut opportunististen infektioiden riski, mukaan lukien potilaat, joiden immuunipuolustus on heikentynyt (esim. potilaat, jotka saavat immunosuppressiivisia hoitoja tai joiden immuunipuolustus on heikentynyt aiempien hoitojen takia) (ks. kohdat 4.4 ja 4.8).\nMuiden taudinkulkua muuntavien lääkkeiden samanaikainen käyttö.\nTiedossa olevat aktiiviset maligniteetit (paitsi potilaat, joilla on ihon tyvisolusyöpä).\nProgressiivinen multifokaalinen leukoenkefalopatia (PML)\nTYSABRI-valmisteen käyttöön liittyy suurentunut PML:n, JC-viruksen aiheuttaman opportunistisen infektion, riski. Tila saattaa olla hengenvaarallinen tai johtaa vaikeaan invaliditeettiin. PML:n riskin vuoksi erikoislääkärin on jokaisen potilaan kanssa harkittava erikseen TYSABRI-hoidosta saatavaa hyötyä ja siihen liittyviä riskejä; potilaita on seurattava säännöllisesti koko hoidon ajan ja potilaille ja heidän hoitajilleen on kerrottava, mitkä ovat PML:n varhaiset löydökset ja oireet. JC-virus aiheuttaa myös jyväissoluneuronopatiaa (GCN), jota on raportoitu TYSABRI-hoitoa saaneilla potilailla. JC- viruksen aiheuttaman jyväissoluneuronopatian oireet ovat samankaltaiset kuin PML:n oireet (eli pikkuaivo-oireyhtymä).\nSeuraavat tekijät suurentavat PML:n riskiä:\n•hoidon kesto, varsinkin jos se ylittää 2 vuotta; kahden vuoden hoidon jälkeen kaikille potilaille on kerrottava uudelleen TYSABRI-hoitoon liittyvästä PML-riskistä.\n•immunosuppressiivisten lääkkeiden käyttö ennen TYSABRI-hoitoa.\nJos potilaalla on JC-virusvasta-aineita, hänellä on suurempi PML:n riski kuin niillä, joilla ei ole JC-virusvasta-aineita. Potilailla, joilla on kaikki kolme PML:n riskitekijää (eli joilla on JC-virusvasta-aineita ja jotka ovat saaneet TYSABRI-hoitoa yli 2 vuotta ja jotka ovat saaneet aiemmin immunosuppressiivista hoitoa), on merkitsevästi suurentunut PML:n riski.\nTYSABRI-hoitoa saaneiden potilaiden, joilla on JC-virusvasta-aineita ja jotka eivät ole aiemmin saaneet immunosuppressiivista hoitoa, JC-virusvasta-ainevasteen (indeksin) suuruus on yhteydessä PML:n riskin suuruuteen.\nJos potilaan riskiä pidetään suurena, TYSABRI-hoitoa tulee jatkaa vain, jos sen hyödyt ovat riskejä suuremmat. Tietoa PML:n riskiarviosta eri potilasryhmissä, ks. Tiedote ja hoito-ohje lääkäreille.\nJC-virusvasta-ainetesti antaa lisätietoa TYSABRI-hoidon riskin arviointiin. JC-virusvasta-ainetestausta seerumista suositellaan ennen TYSABRI-hoidon aloittamista tai sellaisille lääkevalmistetta saaville potilaille, joiden vasta-aineista ei ole tietoa. Potilaalla saattaa olla PML:n riski, vaikka JC-virusvasta-ainetestin tulos on negatiivinen. Syitä tähän voivat olla mm. äskettäin tapahtunut JC-virustartunta, vasta-ainestatuksen vaihtelut tai väärä negatiivinen testitulos. Jos potilaan JC-virusvasta-ainetestin tulos on negatiivinen, määritys suositellaan tekemään 6 kuukauden välein. Jos potilaan JC-virusvasta-aineindeksi on pieni eikä potilas ole saanut aiemmin immunosuppressiivista hoitoa, määritys suositellaan tekemään 6 kuukauden välein sen jälkeen kun potilas on saanut lääkevalmistetta 2 vuotta .\nJC-virusvasta-ainemääritystä (ELISA) ei pidä käyttää PML:n toteamiseen. Plasmafereesin (PLEX) tai laskimonsisäisten immunoglobuliinien (IVIg) käyttö voi vaikuttaa seerumin JC-virusvasta- ainemäärityksen tulkintaan. Potilaille ei pidä tehdä JC-virusvasta-ainemääritystä 2 viikon sisällä plasmafereesistä, jolloin vasta-aineet ovat poistuneet seerumista, eikä 6 kuukauden sisällä laskimonsisäisestä immunoglobuliinihoidosta (6 kuukautta = 5 x immunoglobuliinien puoliintumisaika).\nLisätietoa JC-virusvasta-ainetestistä, ks. Tiedote ja hoito-ohje lääkäreille.\nTuore (yleensä enintään 3 kuukauden takainen) magneettikuva (MRI) tulee olla saatavilla ennen TYSABRI-hoidon aloittamista vertailua varten, ja kuvaus on toistettava vähintään vuosittain. Potilaille, joilla on suurentunut PML:n riski, on harkittava useammin tehtävää (esim. 3–6 kuukauden välein) lyhennettyä magneettikuvausprotokollaa. Tämä käsittää:\n•potilaat, joilla on kaikki kolme PML:n riskitekijää (eli joilla on JC-virusvasta-aineita ja jotka ovat saaneet TYSABRI-hoitoa yli 2 vuotta ja jotka ovat saaneet aiemmin immunosuppressiivista hoitoa)\n•potilaat, joilla on suuri JC-virusvasta-aineindeksi ja jotka ovat saaneet TYSABRI-hoitoa yli 2 vuotta ja jotka eivät ole saaneet aiemmin immunosuppressiivista hoitoa.\nNykyisen näytön mukaan PML:n riski on pieni indeksiarvon ollessa enintään 0,9 ja se suurenee merkittävästi yli 1,5:n arvoilla, jos potilas on saanut TYSABRI-hoitoa yli 2 vuotta (ks. lisätietoja Tiedote ja hoito-ohje lääkäreille).\nTYSABRI-valmisteen tehoa ja turvallisuutta ei ole tutkittu potilailla, joiden lääkitys on vaihdettu TYSABRI-valmisteeseen sellaisista taudinkulkua muuntavista lääkkeistä, joilla on immunosuppressiivinen vaikutus. Ei tiedetä, onko potilailla, joiden tällaiset hoidot vaihdetaan TYSABRI-hoitoon, suurempi PML:n riski. Siksi näitä potilaita tulee seurata tavallista tiheämmin (eli samoin kuin potilaita, joiden lääkitys vaihdetaan immunosuppressanteista TYSABRI-hoitoon).\nPML on otettava huomioon erotusdiagnostiikassa, jos TYSABRI-hoitoa saavalla MS-tautipotilaalla on neurologisia oireita ja/tai uusia aivoleesioita magneettikuvassa. Magneettikuvan ja aivo-\nselkäydinnesteestä havaitun JC-viruksen DNA:n perusteella diagnosoituja oireettomia PML-tapauksia on raportoitu.\nLisätietoa PML:n riskin hallinnasta TYSABRI-hoidon yhteydessä on Tiedotteessa ja hoito-ohjeessa lääkäreille.\nJos PML:ää tai JC-viruksen aiheuttamaa jyväissoluneuronopatiaa epäillään, lääkkeenanto on keskeytettävä kunnes PML:n mahdollisuus on suljettu pois.\nLääkärin tulee tutkia potilas selvittääkseen, viittaavatko oireet neurologiseen toimintahäiriöön, ja jos viittaavat, ovatko ne MS-taudille tyypillisiä oireita vai mahdollisesti merkkejä PML:stä tai JC- viruksen aiheuttamasta jyväissoluneuronopatiasta. Jos täyttä selvyyttä ei saada, lisätutkimuksia tulee harkita. Kuten Tiedotteessa ja hoito-ohjeissa lääkäreille (ks. kohta Ohjeistus) on kerrottu, näitä voivat olla esim. mieluiten varjoainetta käyttäen tehty magneettikuvaus (jota verrataan hoitoa edeltävään vertailukuvaan), JC-viruksen DNA:n testaaminen aivo-selkäydinnesteestä ja neurologisen arvioinnin toisto. TYSABRI-hoitoa voidaan jatkaa, kun lääkäri on sulkenut pois PML:n ja/tai JC-viruksen aiheuttaman jyväissoluneuronopatian mahdollisuuden (kliinisesti epäselvässä tapauksessa tarvittaessa toistamalla kliiniset, kuvantamis- ja/tai laboratoriotutkimukset).\nLääkärin tulee kiinnittää erityistä huomiota PML:ään tai JC-viruksen aiheuttamaan jyväissoluneuronopatiaan viittaaviin oireisiin, joita potilas ei välttämättä huomaa (esim. kognitiiviset tai psykiatriset oireet tai pikkuaivo-oireyhtymä). Potilaita neuvotaan kertomaan hoidosta myös omaisilleen tai hoitajilleen, sillä he saattavat havaita oireita, joita potilas ei itse huomaa.\nPML:ää on esiintynyt potilailla TYSABRI-hoidon lopettamisen jälkeen, vaikka hoidon lopettamisen yhteydessä ei ollut PML:ään viittaavia oireita. Potilaiden ja lääkäreiden on jatkettava saman seurantaprotokollan noudattamista ja tarkkaavaisuutta PML:ään viittaavien mahdollisten oireiden varalta noin 6 kuukautta TYSABRI-hoidon lopettamisen jälkeen.\nJos potilaalle kehittyy PML, TYSABRI-hoito on lopetettava pysyvästi.\nHoitotulosten paranemista on todettu immuunijärjestelmän palauduttua ennalleen PML:ää sairastavilla potilailla, joiden immuunipuolustus oli aiemmin heikentynyt.\nPML ja elpyvän immuniteetin tulehdusoireyhtymä (Immune Reconstitution Inflammatory Syndrome, IRIS)\nLähes kaikille TYSABRI-hoitoa saaneille PML:ää sairastaville potilaille kehittyy elpyvän immuniteetin tulehdusoireyhtymä (IRIS), kun hoito on keskeytetty tai lääke on poistettu elimistöstä esim. plasmanvaihdolla (ks. kohta 5.2). IRIS-reaktion arvellaan johtuvan PML:ää sairastavien potilaiden immuunijärjestelmän elpymisestä, ja se saattaa aiheuttaa vakavia neurologisia komplikaatioita ja olla hengenvaarallinen. Potilasta on seurattava IRIS-reaktion kehittymisen havaitsemiseksi. Reaktio on ilmennyt TYSABRI-hoitoa saaneilla PML:ää sairastavilla potilailla muutaman päivän tai jopa usean viikon kuluttua plasmanvaihdosta, ja reaktioon liittyvä tulehdus on hoidettava asianmukaisesti potilaan toipuessa PML:stä (ks. lisätietoja Tiedote ja hoito-ohje lääkäreille -tietopaketista).\nInfektiot, muut opportunistiset infektiot mukaan lukien\nTYSABRI-hoidon yhteydessä on ilmoitettu muita opportunistisia infektioita pääasiassa Crohnin tautia sairastavilla potilailla, joiden immuunipuolustus oli heikentynyt tai joilla oli merkitseviä liitännäissairauksia. Muiden opportunististen infektioiden riskin suurenemismahdollisuutta ei kuitenkaan voida tällä hetkellä sulkea pois myöskään niiden lääkevalmistetta saavien potilaiden osalta, joilla ei ole tällaisia liitännäissairauksia. Opportunistisia infektioita havaittiin myös MS-potilailla, jotka saivat TYSABRI-valmistetta monoterapiana (ks. kohta 4.8).\nTYSABRI suurentaa herpes-simplex- ja varicella-zoster-virusten aiheuttamien enkefaliitin ja meningiitin riskiä. Vakavia, hengenvaarallisia ja joskus kuolemaan johtaneita tapauksia on ilmoitettu esiintyneen markkinoille tulon jälkeen TYSABRI-hoitoa saaneilla MS-potilailla (ks. kohta 4.8). Herpesenkefaliitin tai -meningiitin ilmetessä hoito on keskeytettävä ja annettava asianmukainen herpesenkefaliitin tai -meningiitin hoito.\nAkuutti retinanekroosi (ARN) on herpesryhmän virusten (esim. varicella zosterin) aiheuttama harvinainen, fulminantti verkkokalvon virusinfektio. ARN:ää on havaittu TYSABRI-hoitoa saavilla potilailla, ja se saattaa johtaa sokeutumiseen. Potilaat, joilla esiintyy silmäoireita, kuten näöntarkkuuden heikentymistä sekä silmien punoitusta ja kipua, tulee lähettää tutkittavaksi ARN:n varalta. Kliinisen ARN-diagnoosin saaneiden potilaiden TYSABRI-hoidon lopettamista on harkittava.\nHoitavan lääkärin on oltava tietoinen mahdollisuudesta, että TYSABRI-hoidon aikana voi ilmetä muita opportunistisia infektioita. Tämä on otettava huomioon TYSABRI-hoitoa saaville potilaille kehittyvien infektioiden erotusdiagnoosissa. Mikäli opportunistista infektiota epäillään, TYSABRI-hoito on keskeytettävä, kunnes tällaisten infektioiden mahdollisuus on suljettu pois lisätutkimuksin.\nJos TYSABRI-hoitoa saavalle potilaalle kehittyy opportunistinen infektio, hoito on lopetettava pysyvästi.\nJos lääkäri aikoo määrätä potilaalle TYSABRI-valmistetta, hänen on tutustuttava Tiedote ja hoito-ohje lääkäreille -tietopakettiin.\nLääkärin on keskusteltava TYSABRI-hoidon hyödyistä ja riskeistä potilaan kanssa ja annettava hänelle potilaan seurantakortti. Mikäli potilaalle kehittyy jokin infektio, häntä tulee neuvoa kertomaan TYSABRI-hoidosta lääkärilleen.\nLääkärin on muistutettava potilasta lääkkeen keskeytymättömän käytön tärkeydestä erityisesti ensimmäisten hoitokuukausien aikana (katso yliherkkyys).\nTYSABRI-hoitoon on liittynyt yliherkkyysreaktioita, myös vakavia systeemisiä reaktioita (ks. kohta 4.8). Nämä reaktiot ilmenivät yleensä infuusion aikana tai enintään tunnin kuluttua\ninfuusion päättymisestä. Yliherkkyysreaktioiden riski oli suurimmillaan ensimmäisten infuusioiden yhteydessä ja potilailla, jotka saivat uudelleen TYSABRI-valmistetta lyhyen hoitojakson (yksi tai kaksi infuusiota) ja sitä seuranneen pitkän (vähintään kolme kuukautta kestäneen) tauon jälkeen. Yliherkkyysreaktioiden riski on kuitenkin otettava huomioon jokaisen infuusion kohdalla.\nPotilaita tulee seurata infuusion aikana ja 1 tunnin ajan infuusion päättymisen jälkeen (ks. kohta 4.8). Yliherkkyysreaktioiden hoitovalmiuden tulee olla saatavilla.\nTYSABRI-hoito on keskeytettävä ja asianmukainen hoito aloitettava yliherkkyysreaktion ensimmäisten merkkien tai oireiden ilmetessä.\nJos potilaalle kehittyy yliherkkyysreaktio, TYSABRI-hoito on lopetettava pysyvästi.\nSamanaikaiset immunosuppressiiviset hoidot\nTYSABRI-valmisteen turvallisuutta ja tehoa muiden immunosuppressiivisten ja antineoplastisten hoitojen yhteydessä ei ole täysin osoitettu. Näiden lääkevalmisteiden ja TYSABRI-valmisteen samanaikainen käyttö voi suurentaa infektioiden (opportunistiset infektiot mukaan lukien) riskiä, joten se on vasta-aiheinen (ks. kohta 4.3).\nFaasin 3 kliinisissä MS-tautiin liittyvissä tutkimuksissa samanaikaiseen relapsien hoitoon (lyhytkestoinen kortikosteroidihoito) ei liittynyt infektioiden esiintyvyyden lisääntymistä. Lyhytkestoista kortikosteroidihoitoa voidaan antaa samanaikaisesti TYSABRI-hoidon kanssa.\nAiempi hoito immunosuppressiivisilla tai immunomoduloivilla lääkkeillä\nPotilailla, jotka ovat aiemmin saaneet hoitoa immunosuppressiivisilla lääkkeillä, on suurempi PML:n riski. TYSABRI-valmisteen tehoa ja turvallisuutta ei ole tutkittu potilailla, joiden lääkitys on vaihdettu TYSABRI-valmisteeseen sellaisista taudinkulkua muuntavista lääkkeistä, joilla on immunosuppressiivinen vaikutus. Ei tiedetä, onko potilailla, joiden tällaiset hoidot vaihdetaan TYSABRI-hoitoon, suurempi PML:n riski. Siksi näitä potilaita tulee seurata tavallista tiheämmin (eli samoin kuin potilaita, joiden lääkitys vaihdetaan immunosuppressanteista TYSABRI-hoitoon; ks. PML:n magneettikuvausseulonta).\nPML:n riski on tavallista suurempi potilailla, joita on hoidettu immunosuppressanteilla. Varovaisuutta tulee noudattaa aiempaa immunosuppressanttihoitoa saaneilla potilailla, jotta heidän immuunipuolustuksensa ehtii toipua riittävästi. Lääkärin tulee arvioida potilas tapauskohtaisesti ennen TYSABRI-hoidon aloittamista selvittääkseen, onko potilaalla viitteitä immuunipuolustuksen heikkenemisestä (ks. kohta 4.3).\nKun potilaiden lääkitys vaihdetaan toisesta taudinkulkua muuntavasta lääkkeestä TYSABRI- valmisteeseen, toisen lääkkeen puoliintumisaika ja vaikutustapa on huomioitava, jotta vältytään summautuvalta immuunivaikutukselta ja minimoidaan taudin uudelleen aktivoitumisen riski. Täydellistä verenkuvaa (mukaan lukien lymfosyytit) suositellaan ennen TYSABRI-hoidon aloittamista, jotta varmistutaan, että aiemman hoidon immuunivaikutus (sytopenia) on hävinnyt.\nPotilas voi siirtyä beetainterferoni- tai glatirameeriasetaattihoidosta suoraan TYSABRI-hoitoon, mikäli hänellä ei ole merkkejä hoitoon liittyvistä merkittävistä poikkeavuuksista, kuten neutropeniasta tai lymfopeniasta.\nDimetyylifumaraatista siirryttäessä lääkkeettömän jakson (”washout”-jakson) tulee olla riittävän pitkä, jotta lymfosyyttimäärä palautuu ennen TYSABRI-hoidon aloittamista.\nFingolimodihoidon lopettamisen jälkeen lymfosyyttimäärä palautuu vähitellen normaaliksi 1–2 kuukauden kuluessa. Lääkkeettömän jakson tulee olla riittävän pitkä, jotta lymfosyyttimäärä palautuu ennen TYSABRI-hoidon aloittamista.\nTeriflunomidi eliminoituu hitaasti plasmasta. Ilman nopeutettua elimistöstä poistamista teriflunomidin poistuminen plasmasta voi kestää useasta kuukaudesta jopa kahteen vuoteen. Teriflunomidin valmisteyhteenvedossa kuvattua nopeutettua elimistöstä poistamista suositellaan; vaihtoehtoisesti lääkkeettömän jakson tulee kestää vähintään 3,5 kuukautta. Summautuvien immuunivaikutusten mahdollisuuden vuoksi varovaisuutta on noudatettava, kun potilaan lääkitys vaihdetaan teriflunomidista TYSABRI-valmisteeseen.\nAlemtutsumabilla on voimakas ja pitkäkestoinen immunosuppressiivinen vaikutus. Koska tämän vaikutuksen todellista kestoa ei tiedetä, TYSABRI-hoidon aloittamista alemtutsumabihoidon jälkeen ei suositella, elleivät hoidon hyödyt kyseiselle potilaalle ole selvästi riskejä suuremmat.\nTaudin pahenemisvaiheet tai infuusioon liittyvät tapahtumat voivat viitata natalitsumabivasta-aineiden muodostukseen. Tällaisissa tapauksissa tulee tehdä vasta-ainemääritykset. Jos myös aikaisintaan 6 viikon kuluttua tehtävien uusintatestien tulokset ovat positiiviset, hoito on lopetettava, sillä pysyvät vasta-aineet heikentävät TYSABRI-hoidon tehoa huomattavasti ja lisäävät yliherkkyysreaktioiden esiintyvyyttä. (ks. kohta 4.8).\nPotilailla, jotka ovat saaneet lyhyen hoitojakson TYSABRI-valmistetta ja olleet sitten pitkään hoidotta, on suurempi riski anti-natalitsumabi-vasta-aineiden kehittymiselle ja/tai yliherkkyysreaktioille, kun hoito aloitetaan uudelleen. Tästä syystä on tehtävä vasta-ainemääritykset ja jos myös aikaisintaan 6 viikon kuluttua tehtävien uusintatestien tulokset ovat positiiviset, TYSABRI-hoitoa ei saa jatkaa.\nMyyntiluvan saamisen jälkeisessä spontaaniraportoinnissa on ilmoitettu vakavina haittavaikutuksina maksavaurioita. Tällaisia maksavaurioita voi ilmaantua milloin tahansa hoidon aikana, jopa ensimmäisen annoksen jälkeen. Joissakin tapauksissa reaktio ilmaantui uudelleen, kun TYSABRI-hoito aloitettiin uudelleen. Joillakin potilailla, joilla oli esiintynyt aiemmin poikkeavuuksia maksakokeissa, poikkeavuudet pahenivat TYSABRI-hoidon aikana. Potilaiden tilaa on seurattava asianmukaisesti maksan toimintahäiriöiden merkkien varalta ja potilaita on neuvottava ottamaan yhteyttä hoitavaan lääkäriin, jos heille ilmaantuu maksavaurioon viittaavia merkkejä tai oireita, kuten keltaisuutta ja oksentelua. Kliinisesti merkitsevän maksavaurion yhteydessä TYSABRI-hoito on lopetettava.\nJos natalitsumabihoito päätetään lopettaa, lääkärin on oltava tietoinen siitä, että natalitsumabi säilyy veressä ja sen farmakodynaamiset vaikutukset (esim. lymfosyyttiarvon nousu) kestävät noin\n12 viikkoa viimeisen annoksen jälkeen. Muiden hoitojen aloittaminen tämän välivaiheen aikana tarkoittaa myös samanaikaista natalitsumabialtistusta. Kliinisissä tutkimuksissa tämänpituiseen altistukseen ei liittynyt turvallisuusriskejä, kun potilaat saivat samanaikaisesti interferonin ja glatirameeriasetaatin kaltaisia lääkevalmisteita. MS-potilaiden samanaikaisesta altistumisesta immunosuppressanteille ei ole saatavana tietoa. Näiden lääkevalmisteiden käyttö pian natalitsumabihoidon lopettamisen jälkeen saattaa johtaa additiiviseen immunosuppressiiviseen vaikutukseen. Huolellinen tapauskohtainen harkinta on tarpeen, ja hoitovapaajakso (wash-out period) natalitsumabin käytössä voi olla aiheellinen. Relapsien hoitoon käytettäviin lyhytkestoisiin steroidikuureihin ei kliinisissä tutkimuksissa liittynyt infektioiden esiintyvyyden lisääntymistä.\nTYSABRI-lääkevalmiste sisältää 2,3 mmol (eli 52 mg) natriumia injektiopulloa kohti. Laimennettuna 100 ml:aan 9 mg/ml -natriumkloridiliuosta (0,9 %) lääkevalmiste sisältää 17,7 mmol (eli 406 mg) natriumia annosta kohti. Potilaiden, joilla on ruokavalion natriumrajoitus, tulee ottaa tämä huomioon.\nTYSABRI-valmisteen käyttö samaan aikaan muiden taudinkulkua muuntavien lääkehoitojen kanssa on vasta-aiheista (ks. kohta 4.3).\nSatunnaistetussa, avoimessa tutkimuksessa oli mukana 60 relapsoivaa MS-tautia sairastavaa potilasta. Muistiantigeenin (tetanustoksoidi) aiheuttamassa humoraalisessa immuunivasteessa ei ollut merkitsevää eroa ja neoantigeeni (keyhole limpet haemocyanin, KLH) aiheutti vain vähän hitaamman ja heikomman humoraalisen immuunivasteen, kun TYSABRI-hoitoa 6 kuukauden ajan saaneita potilaita verrattiin hoitamattomaan verrokkiryhmään. Eläviä rokotteita ei ole tutkittu.\nEläinkokeet osoittavat reproduktiivista toksisuutta (ks. kohta 5.3).\nTiedot kliinisistä tutkimuksista, prospektiivisesta raskausrekisteristä ja tapauksista valmisteen markkinoille tulon jälkeen sekä saatavissa oleva kirjallisuus eivät viittaa siihen, että TYSABRI- altistus vaikuttaisi raskauden lopputulokseen.\nProspektiivisessa TYSABRI-raskausrekisterissä oli tiedot 355 raskaudesta, joiden lopputuloksesta oli tieto saatavissa. 316 lasta syntyi elävänä ja näistä 29:llä raportoitiin synnynnäinen poikkeavuus. Näistä 29:stä poikkeavuudesta kuusitoista luokiteltiin vakaviksi. Poikkeavuuksien lukumäärä vastaa muissa MS-potilaiden raskausrekistereissä raportoitujen poikkeavuuksien määrää. Mistään tietyntyyppisistä synnynnäisistä poikkeavuuksista TYSABRI-hoidon yhteydessä ei ole näyttöä.\nKirjallisuudessa julkaistuissa tapauksissa on raportoitu, että TYSABRI-hoidolle kolmannen raskauskolmanneksen aikana altistuneille naisille syntyneillä lapsilla on havaittu lievää tai kohtalaista ohimenevää trombosytopeniaa ja anemiaa. Sen vuoksi lääkevalmisteelle kolmannen raskauskolmanneksen aikana altistuneiden naisten vastasyntyneitä lapsia suositellaan seuraamaan mahdollisten hematologisten poikkeavuuksien havaitsemiseksi.\nJos raskaus alkaa TYSABRI-hoidon aikana, hoidon lopettamista tulee harkita. Raskaudenaikaisen TYSABRI-hoidon hyöty-riskiarviossa pitää ottaa huomioon potilaan kliininen tila sekä taudin uudelleenaktivoitumisen mahdollisuus hoidon lopettamisen jälkeen.\nNatalitsumabi erittyy ihmisen rintamaitoon. Natalitsumabin vaikutusta vastasyntyneeseen/imeväiseen ei tunneta. Rintaruokinta on lopetettava TYSABRI-hoidon ajaksi.\nYhdessä tutkimuksessa havaittiin naarasmarsujen hedelmällisyyden heikkenemistä ihmisen annosta suuremmilla annoksilla. Urosten hedelmällisyyteen natalitsumabi ei vaikuttanut.\nPidetään epätodennäköisenä, että suurimmat suositellut natalitsumabiannokset vaikuttaisivat ihmisen hedelmällisyyteen.\nTutkimuksia TYSABRI-valmisteen vaikutuksesta ajokykyyn ja koneiden käyttökykyyn ei ole tehty. Huimausta on kuitenkin raportoitu yleisesti, joten jos potilaalla esiintyy huimausta, häntä on kehotettava välttämään ajamista ja koneiden käyttöä, kunnes se on lakannut.\nLumekontrolloiduissa tutkimuksissa 1 617 MS-potilaalla, jotka saivat natalitsumabihoitoa enintään 2 vuoden ajan (lumelääke: 1 135), haittatapahtumat johtivat hoidon keskeyttämiseen 5,8 %:lla natalitsumabia saaneista potilaista (lumelääke: 4,8 %). Kaksi vuotta kestäneiden tutkimusten aikana 43,5 % natalitsumabihoitoa saaneista potilaista ilmoitti haittavaikutuksen ilmenemisestä (lumelääke: 39,6 %).\nLumekontrolloiduissa tutkimuksissa, joissa MS-potilaille annettiin natalitsumabia suositellun suuruisina annoksina, yleisimpiä haittavaikutuksia olivat huimaus, pahoinvointi, nokkosihottuma ja infuusioihin liittyvä jäykkyys.\nSeuraavassa on lueteltu natalitsumabin yhteydessä ilmoitetut haittavaikutukset, joiden esiintyvyys oli 0,5 % suurempi kuin lumelääkkeen yhteydessä ilmoitettujen haittavaikutusten.\nHaittavaikutukset on ilmoitettu MedDRA:n suosimilla termeillä ja MedDRA:n elinjärjestelmäluokitusta käyttäen. Esiintymistiheyden määritelmät ovat:\nyleinen (≥1/100, <1/10), melko harvinainen (≥1/1 000, <1/100).\nKaksi vuotta kestäneissä MS-potilailla tehdyissä kontrolloiduissa kliinisissä tutkimuksissa infuusioon liittyvä tapahtuma määriteltiin haittatapahtumaksi, joka ilmeni infuusion aikana tai tunnin kuluessa infuusion päättymisestä. Näitä esiintyi 23,1 %:lla natalitsumabihoitoa saaneista MS-potilaista\n(lumelääke: 18,7 %). Huimaus, pahoinvointi, nokkosihottuma ja jäykkyys olivat haittoja, joita ilmoitettiin useammin natalitsumabin kuin lumelääkkeen yhteydessä.\nKaksi vuotta kestäneissä MS-potilailla tehdyissä kontrolloiduissa kliinisissä tutkimuksissa yliherkkyysreaktioita esiintyi enintään 4 %:lla potilaista. Anafylaktisia/anafylaktoidisia reaktioita esiintyi alle 1 %:lla TYSABRI-hoitoa saaneista potilaista. Yliherkkyysreaktiot ilmenivät yleensä infuusion aikana tai tunnin kuluessa infuusion päättymisestä (Ks. kohta 4.4). Valmisteen tultua markkinoille on raportoitu yliherkkyysreaktioita, joihin on liittynyt tavallisten oireiden kuten ihottuman ja urtikarian lisäksi yksi tai useampia seuraavista oireista: hypotensio, hypertensio, rintakipu, epämukava tunne rinnassa, hengenahdistus, angioedeema.\nKaksi vuotta kestäneissä MS-potilailla tehdyissä kontrolloiduissa kliinisissä tutkimuksissa natalitsumabivasta-aineita todettiin 10 %:lla potilaista. Pysyviä natalitsumabivasta-aineita (yksi positiivinen testitulos, joka on toistettavissa aikaisintaan 6 viikon kuluttua tehtävässä uusintatestauksessa) kehittyi noin 6 %:lle potilaista. Vasta-aineita havaittiin vain kerran 4 %:lla potilaista. Pysyvien vasta-aineiden kehittymiseen liittyi TYSABRI-valmisteen tehon huomattava heikkeneminen ja yliherkkyysreaktioiden esiintyvyyden lisääntyminen. Muita infuusioon liittyviä reaktioita, jotka ovat yhteydessä pysyviin vasta-aineisiin, olivat jäykkyys, pahoinvointi, oksentelu ja punastuminen (ks. kohta 4.4).\nJos potilaalle epäillään kehittyneen joko tehon heikkenemisestä tai infuusioon liittyvistä tapahtumista johtuvia pysyviä vasta-aineita noin 6 kuukauden hoidon jälkeen, ne voidaan havaita ja vahvistaa tekemällä ensimmäisen positiivisen testin jälkeen uusintatesti 6 viikon kuluttua. Pysyvät vasta-aineet voivat heikentää lääkityksen tehoa ja lisätä yliherkkyysreaktioiden tai infuusioon liittyvien reaktioiden esiintyvyyttä, joten hoito on lopetettava, jos potilaalla ilmenee pysyviä vasta-aineita.\nInfektiot, mukaan lukien progressiivinen multifokaalinen leukoenkefalopatia ja opportunistiset infektiot\nKaksi vuotta kestäneissä MS-potilailla tehdyissä kontrolloiduissa kliinisissä tutkimuksissa infektioiden esiintyvyys oli sekä natalitsumabi- että lumeryhmissä noin 1,5 potilasvuotta kohden. Natalitsumabia ja lumelääkettä saaneiden potilaiden infektiot olivat luonteeltaan yleensä samankaltaisia. MS-potilailla tehdyissä kliinisissä tutkimuksissa ilmoitettiin yksi tapaus Cryptosporidium-ripulia. Muissa kliinisissä tutkimuksissa on ilmoitettu muita opportunistisia infektioita, joista osa oli kuolemaan johtaneita. Suurimmalla osalla potilaista natalitsumabihoitoa ei tarvinnut keskeyttää infektioiden aikana, ja potilaat toipuivat asianmukaisella hoidolla.\nKliinisissä tutkimuksissa herpes-infektiota (Varicella-Zoster-virus, Herpes-simplex-virus) esiintyi hieman useammin natalitsumabi-ryhmissä kuin lumeryhmissä. Valmisteen markkinoille tulon jälkeen vakavia, hengenvaarallisia ja joskus kuolemaan johtaneita herpes-simplex- ja varicella-zoster-virusten aiheuttamia enkefaliittti- ja meningiittitapauksia on ilmoitettu esiintyneen TYSABRI-hoitoa saaneilla MS-potilailla.TYSABRI-hoito oli kestänyt muutamasta kuukaudesta useaan vuoteen ennen infektion alkamista (ks. kohta 4.4).\nMarkkinoille tulon jälkeen TYSABRI-hoitoa saavilla potilailla on harvinaisissa tapauksissa havaittu akuuttia retinanekroosia (ARN). Osa tapauksista on esiintynyt keskushermoston herpesinfektiota (esim. herpesmeningiitti ja -enkefaliitti) sairastavilla potilailla. Vakavat, yhteen tai molempiin silmiin kohdistuvat ARN-tapaukset ovat joillakin potilailla johtaneet sokeutumiseen. Näissä tapauksissa raportoitu hoito on ollut antiviraalinen hoito ja joissain tapauksissa leikkaus (ks. kohta 4.4).\nProgressiivista multifokaalista leukoenkefalopatiaa on ilmoitettu esiintyneen kliinisissä tutkimuksissa, valmisteen markkinoilletulon jälkeen tehdyissä havainnoivissa tutkimuksissa ja passiivisessa\nseurannassa. Progressiivinen multifokaalinen leukoenkefalopatia johtaa yleensä toimintakyvyn vaikeaan heikkenemiseen tai jopa kuolemaan (ks. kohta 4.4). JC-viruksen aiheuttamaa jyväissoluneuronopatiaa on havaittu TYSABRI-valmisteen markkinoille tulon jälkeisessä käytössä. JC-viruksen aiheuttaman jyväissoluneuronopatian oireet ovat samankaltaisia PML:n oireiden kanssa.\nMyyntiluvan saamisen jälkeisessä spontaaniraportoinnissa on ilmoitettu vakavia maksavaurioita, maksaentsyymiarvojen suurenemista ja hyperbilirubinemiaa (ks. kohta 4.4).\nAnemia ja hemolyyttinen anemia\nValmisteen markkinoille tulon jälkeen TYSABRI-hoitoa saaneilla potilailla tehdyissä havainnointitutkimuksissa on raportoitu harvinaisina, vakavina tapauksina anemiaa ja hemolyyttistä anemiaa.\nKahden vuoden hoidon aikana natalitsumabi- ja lumehoitoa saaneilla potilailla esiintyneiden pahanlaatuisten kasvaimien esiintyvyydessä tai luonteessa ei havaittu eroja. Seurantatietoja on kuitenkin saatava pidemmältä hoitoajalta ennen kuin natalitsumabin vaikutus pahanlaatuisiin kasvaimiin voidaan sulkea pois. Ks. kohta 4.3.\nMS-potilailla tehdyissä kaksivuotisissa kontrolloiduissa kliinisissä tutkimuksissa TYSABRI-hoito lisäsi verenkierrossa olevien lymfosyyttien, monosyyttien, eosinofiilien, basofiilien ja tumallisten punasolujen määrää. Neutrofiiliarvojen nousua ei havaittu. Lymfosyytti-, monosyytti-, eosinofiili- ja basofiiliarvot nousivat 35–140 % lähtöarvoista yksittäisten solutyyppien osalta, mutta keskimääräiset soluarvot pysyivät normaaliarvojen sisäpuolella. TYSABRI-hoidon aikana havaittiin lievää hemoglobiiniarvon laskua (keskimääräinen lasku 0,6 g/dl), hematokriitin laskua (keskimääräinen lasku 2 %) ja punasoluarvon laskua (keskimääräinen lasku 0,1 x 106/l). Kaikki veriarvot palautuivat hoitoa edeltäneelle tasolle yleensä 16 viikon kuluessa viimeisestä lääkeannoksesta, eikä muutoksiin liittynyt kliinisiä oireita. Valmisteen markkinoille tulon jälkeen on raportoitu myös eosinofiliaa (eosinofiilimäärä > 1 500/mm3) ilman kliinisiä oireita. Kun TYSABRI-hoito tällaisissa tapauksissa keskeytettiin, suurentunut eosinofiilimäärä laski.\nVakavia haittatapahtumia arvioitiin meta-analyysin avulla 621 pediatrista MS-potilasta käsittävässä aineistossa (ks. myös kohta 5.1). Kyseisessä rajallisessa aineistossa ei tässä potilasryhmässä havaittu uusia turvallisuussignaaleja. Meta-analyysissa raportoitiin yksi herpesmeningiittitapaus. PML- tapauksia ei ilmennyt meta-analyysissa, mutta PML:aa on raportoitu natalitsumabihoitoa saaneilla pediatrisilla potilailla markkinoille tulon jälkeen.\nOn tärkeää ilmoittaa myyntiluvan myöntämisen jälkeisistä lääkevalmisteen epäillyistä haittavaikutuksista. Se mahdollistaa lääkevalmisteen hyöty–haittatasapainon jatkuvan arvioinnin. Terveydenhuollon ammattilaisia pyydetään ilmoittamaan kaikista epäillyistä haittavaikutuksista liitteessä V luetellun kansallisen ilmoitusjärjestelmän kautta.\nFarmakoterapeuttinen ryhmä: selektiiviset immunosuppressiiviset lääkeaineet, ATC-koodi: L04AA23.\nNatalitsumabi on selektiivinen adheesiomolekyylin estäjä. Se sitoutuu ihmisen integriinien α4-alayksikköön, joka ilmentyy voimakkaasti kaikkien leukosyyttien pinnalla neutrofiilejä lukuun ottamatta. Natalitsumabi sitoutuu erityisesti α4β1-integriiniin ja estää interaktion vastaavan reseptorin, vaskulaarisolun adheesiomolekyyli 1:n (VCAM-1) ja ligandi osteopontiinin sekä vaihtoehtoisesti silmukoituneen fibronektiinidomeenin, yhdistävän segmentin 1 (CS-1) kanssa. Natalitsumabi estää α4β7-integriinin interaktion limakalvon addressiinisolun adheesiomolekyyli 1:n (MadCAM-1) kanssa. Näiden molekyyli-interaktioiden häirintä estää mononukleaaristen leukosyyttien siirtymisen endoteelin läpi tulehtuneeseen parenkyymikudokseen. Natalitsumabi saattaa vaikuttaa myös hillitsemällä sairaan kudoksen tulehdusreaktioita estämällä α4:ää ilmentävien leukosyyttien ja niiden ligandien interaktioita soluväliaineessa ja parenkyymisoluissa. Natalitsumabi saattaa hillitä sairaan kudoksen tulehdusaktiivisuutta ja estää immuunisolujen pääsyä tulehtuneisiin kudoksiin.\nMS-taudissa leesioiden uskotaan syntyvän, kun aktivoituneet T-lymfosyytit läpäisevät veri-aivoesteen. Leukosyyttien siirtyminen veri-aivoesteen läpi edellyttää interaktiota tulehdussolujen adheesiomolekyylien ja verisuonen seinämän endoteelisolujen välillä. Interaktio α4β1:n ja sen kohteiden välillä on aivojen patologisen tulehdustilan tärkeä osa, ja näiden interaktioiden häirintä johtaa tulehduksen lievittymiseen. Normaalioloissa VCAM-1 ei ilmenny aivoparenkyymissä. Proinflammatoristen sytokiinien läsnä ollessa VCAM-1:n vaikutus kuitenkin tehostuu (up-regulation) endoteelisoluissa ja mahdollisesti gliasoluissa tulehduskohtien lähellä. MS-taudin keskushermostotulehduksessa leukosyyttien voimakas tarttuminen ja siirtyminen aivoparenkyymiin tapahtuu juuri α4β1:n ja VCAM-1:n, CS-1:n ja osteopontiinin interaktion välityksellä, mikä voi pitää yllä keskushermostokudoksen tulehduskaskadia. α4β1:n molekyylitason interaktioiden salpaus sen kohteissa vähentää aivojen tulehdusaktiivisuutta MS-taudissa ja estää immuunisolujen pääsyä tulehtuneeseen kudokseen vähentäen siten MS-leesioiden muodostumista tai laajenemista.\nValmisteen tehoa monoterapiana on selvitetty yhdessä 2 vuotta kestäneessä satunnaistetussa, kaksoissokkoutetussa, lumekontrolloidussa tutkimuksessa aaltomaisesti etenevää (relapsoivaa-remittoivaa) MS-tautia sairastavilla potilailla, joilla oli ollut vähintään yksi kliininen relapsi tutkimukseenottoa edeltävän vuoden aikana, ja joiden EDSS-pisteet (Kurtzke Expanded Disability Status Scale) olivat 0–5 (AFFIRM-tutkimus). Iän mediaani oli 37 vuotta, ja taudin keston mediaani 5 vuotta. Potilaat satunnaistettiin suhteessa 2:1 saamaan joko 300 mg TYSABRI-valmistetta (n = 627) tai lumelääkettä (n = 315) neljän viikon välein siten, että infuusioita oli enintään 30. Neurologiset arvioinnit tehtiin 12 viikon välein ja aina relapsiepäilyn yhteydessä. Vuosittain tehtiin T1-painotettujen gadoliniumilla (Gd) tehostuvien leesioiden ja T2-hyperintensiivisten leesioiden magneettikuvaus.\nSeuraavassa taulukossa esitetään tutkimuksen tiedot ja tulokset.\nAFFIRM-tutkimus: tärkeimmät piirteet ja tulokset\nMonoterapia; 120 viikkoa kestävä satunnaistettu,\nkaksoissokkoutettu, lumekontrolloitu, rinnakkaisryhmillä\nLumelääke / natalitsumabi 300 mg laskimoon 4 viikon välein\nLopputapahtuma 1 vuoden kohdalla\nLopputapahtuma 2 vuoden kohdalla\nTaudin eteneminen EDSS-pisteiden perusteella\nRelapsimäärästä saadut muuttujat / Magneettikuvauksesta\nMukana vuoden 1 loppuun asti\nMukana vuoden 2 loppuun asti\nIkä vuosina, mediaani (vaihteluväli)\nMS-taudin kesto vuosina, mediaani\nDiagnoosista kulunut aika vuosina,\nRelapsien lukumäärä edeltävien 12\nkuukauden aikana, mediaani\n1 vuoden kuluttua (ensisijainen\nRate ratio 0,33 CI95% 0,26 ; 0,41\nRate ratio 0,32 CI95% 0,26 ; 0,40\nTaudin eteneminen, osuus potilaista1\n(vahvistus 12 viikon kuluttua;\n(vahvistus 24 viikon kuluttua)\nMagneettikuvaus (0-2 vuotta)\nkoon muutoksen mediaani (%)\nUusien tai laajentuneiden T2-\nGd-tehostuvien leesioiden lukumäärän\n1 Haitta-asteen eteneminen määriteltiin seuraavasti: vähintään 1,0 pisteen nousu EDSS-pisteissä verrattuna lähtötilanteen EDSS-pisteisiin > = 1,0 (säilyi 12 tai 24 viikon ajan), tai vähintään 1,5 pisteen nousu EDSS-pisteissä verrattuna lähtötilanteen EDSS-pisteisiin = 0 (säilyi 12 tai 24 viikon ajan).\nAlaryhmässä, joka sai hoitoa nopeasti etenevään relapsoivaan-remittoivaan MS-tautiin (potilailla vähintään 2 relapsia ja vähintään 1 Gd+ leesio), vuotuinen relapsimäärä oli TYSABRI-hoitoa saaneilla potilailla 0,282 (n = 148) ja lumehoitoa saaneilla potilailla 1,455 (n = 61) (p<0,001). Toimintakyvyn heikkenemisen riski (hazard ratio) oli 0,36 (95 % luottamusväli: 0,17; 0,76) p = 0,008. Nämä tulokset saatiin post hoc -analyysistä, ja niitä on tulkittava varoen. Tutkimukseenottoa edeltävien relapsien vaikeusasteesta ei ole tietoa.\nKäynnissä olevan TYSABRI-seurantaohjelman (TOP) (faasin 4 yksihaarainen monikeskustutkimus (n = 5770)) tulosten välianalyysi (toukokuussa 2015) osoitti, että potilailla, jotka siirtyivät beeta- interferonista (n = 3255) tai glatirameeriasetaatista (n = 1384) TYSABRI-valmisteeseen, vuotuinen relapsimäärä väheni pitkäkestoisesti ja merkittävästi (p < 0,0001). Keskimääräiset EDSS-pisteet säilyivät vakaina 5 vuoden ajan. Fingolimodista TYSABRI-valmisteeseen siirtyneiden potilaiden\n(n = 147) tehoa koskevat tulokset olivat yhdenmukaisia beeta-interferonista tai glatirameeriasetaatista TYSABRI-valmisteeseen siirtyneiden potilaiden kanssa: vuotuinen relapsimäärä väheni merkittävästi ja säilyi vakaana 2 vuoden ajan, ja keskimääräiset EDSS-pisteet pysyivät samankaltaisina lähtötilanteesta vuoteen 2 saakka. Rajallinen otoskoko ja lyhyempi altistus TYSABRI-valmisteelle tässä alaryhmässä tulee huomioida näitä tuloksia tulkittaessa.\nTYSABRI-hoitoa valmisteen markkinoille tulon jälkeen saaneilta 621 pediatrisilta MS-potilailta (mediaani-ikä 17 vuotta, vaihteluväli 7–18 vuotta, 91 % vähintään 14-vuotiaita) kertyneiden tietojen perusteella toteutettiin meta-analyysi. Tähän analyysiin sisältyi rajallinen potilaiden osajoukko, jolle oli saatavana hoitoa edeltävät tiedot (158/621 potilasta), joiden perusteella vuotuisen relapsimäärän havaittiin laskeneen hoitoa edeltävästä 1,466 relapsista (95 %:n luottamusväli 1,337; 1,604) 0,110 relapsiin (95 %:n luottamusväli 0,094; 0,128).\nKun MS-potilaille annettiin 300 mg:n natalitsumabiannoksia toistuvasti laskimoon, lääkeaineen huippupitoisuus seerumissa oli keskimäärin 110 ± 52 μg/ml. Vakaan tilan pienimmät natalitsumabipitoisuudet olivat lääkkeen antamisen aikana keskimäärin 23–29 μg/ml. Vakaan tilan saavuttamiseen kului arviolta noin\nPopulaatiofarmakokineettinen analyysi tehtiin näytteistä, jotka saatiin natalitsumabia annoksina 3–6 mg/kg saaneilta yli 1 100 MS-potilaalta. Näistä potilaista 581 sai 300 mg:n vakioannosta monoterapiana. Vakaan tilan puhdistuma oli 13,1 ± 5,0 ml/h (keskiarvo ± keskihajonta), ja vakaan tilan puoliintumisaika oli\n16 ± 4 (keskiarvo ± keskihajonta) vuorokautta. Analyysissä selvitettiin valittujen kovariaattien (esim. paino, ikä, sukupuoli, maksan ja munuaisten toiminta sekä natalitsumabivasta-aineet) vaikutuksia farmakokinetiikkaan. Vain potilaan painon ja natalitsumabivasta-aineiden havaittiin vaikuttavan natalitsumabin dispositioon. Painon havaittiin vaikuttavan puhdistumaan ei-lineaarisesti siten, että 43 %:n muutos painossa aiheutti 31–34 %:n muutoksen puhdistumassa. Muutos puhdistumassa ei ollut kliinisesti merkitsevä. Pysyvät natalitsumabivasta-aineet suurensivat natalitsumabin puhdistuman noin kolminkertaiseksi. Tämä vastaa seerumin natalitsumabipitoisuuksien pienenemistä, jota on havaittu niillä potilailla, joille on kehittynyt pysyviä vasta-aineita (ks. kohta 4.8).\nNatalitsumabin farmakokinetiikkaa pediatrisilla MS-potilailla ei ole varmistettu. Natalitsumabin farmakokinetiikkaa munuaisten tai maksan vajaatoimintaa sairastavilla potilailla ei ole tutkittu.\nPlasmanvaihdon vaikutusta natalitsumabin puhdistumaan ja farmakodynamiikkaan arvioitiin 12 MS-potilasta käsittävässä tutkimuksessa. Arviolta noin 70–80 % natalitsumabista saatiin poistetuksi tekemällä\nplasmanvaihto kolme kertaa (5–8 vuorokauden kuluessa). Aiemmissa tutkimuksissa tulos on ollut noin 40 %, kun mittaus on tehty samanpituisen tarkkailujakson aikana natalitsumabin käytön keskeyttämisen jälkeen. Plasmanvaihdon vaikutusta lymfosyyttien migraation korjautumiseen ja sen kliinistä hyödyllisyyttä ei kuitenkaan tiedetä.\nFarmakologista turvallisuutta, toistuvan altistuksen aiheuttamaa toksisuutta ja geenitoksisuutta koskevien konventionaalisten tutkimusten tulokset eivät viittaa erityiseen vaaraan ihmisille.\nKuten natalitsumabin farmakologisen aktiivisuuden perusteella on odotettavissa, useimmissa tutkimuksissa in vivo havaittiin lymfosyyttien liikkeiden muutoksia, valkosoluarvojen nousua ja pernan painon nousua. Nämä muutokset olivat korjautuvia, eikä niillä vaikuttanut olevan mitään haitallisia toksikologisia seuraamuksia.\nNatalitsumabin anto ei kiihdyttänyt melanoomasolujen eikä lymfoblastisen leukemian kasvainsolujen kasvua eikä metastasoitumista hiirellä tehdyissä tutkimuksissa.\nNatalitsumabilla ei havaittu klastogeenisiä eikä mutageenisiä vaikutuksia Ames-testissä eikä ihmisen kromosomipoikkeavuustestissä. Natalitsumabilla ei havaittu vaikutusta α4-integriinipositiivisen kasvainsolulinjan jakautumista/sytotoksisuutta arvioivissa kokeissa in vitro.\nYhdessä tutkimuksessa havaittiin marsunaaraiden hedelmällisyyden heikkenemistä ihmisen annosta suuremmilla annoksilla. Urosten hedelmällisyyteen natalitsumabi ei vaikuttanut.\nNatalitsumabin vaikutuksia lisääntymiseen arvioitiin 5 tutkimuksessa, joista 3 tehtiin marsuilla\nja 2 makakeilla. Näistä tutkimuksista ei saatu näyttöä teratogeenisistä vaikutuksista eikä vaikutuksista jälkeläisten kasvuun. Yhdessä marsututkimuksessa poikasten elossaolon havaittiin heikentyneen hieman. Yhdessä apinoilla tehdyssä tutkimuksessa keskenmenojen määrä kaksinkertaistui natalitsumabia 30 mg/kg saaneessa ryhmässä vastaaviin verrokkiryhmiin nähden. Tämä johtui ensimmäisen kohortin hoitoryhmissä havaitusta keskenmenojen suuresta esiintyvyydestä, jota ei havaittu toisessa kohortissa. Missään muussa tutkimuksessa ei havaittu vaikutuksia keskenmenojen määrään. Tiineillä makakeilla tehdyssä tutkimuksessa ilmeni natalitsumabiin liittyviä sikiömuutoksia, kuten lievää anemiaa, verihiutaleiden määrän laskua, pernan painon nousua sekä maksan ja kateenkorvan painon laskua. Näihin muutoksiin liittyi pernan ekstramedullaarisen hematopoieesin lisääntymistä, kateenkorvan surkastumista ja maksan hematopoieesin vähenemistä. Myös verihiutaleiden määrä väheni niiden emojen jälkeläisillä, jotka saivat natalitsumabia synnytykseen asti. Näillä jälkeläisillä ei kuitenkaan todettu näyttöä anemiasta. Kaikki muutokset havaittiin ihmisen annosta suuremmilla annoksilla, ja ne korjautuivat natalitsumabin poistuttua elimistöstä.\nKun makakeille annettiin natalitsumabia synnytykseen asti, pieniä natalitsumabipitoisuuksia havaittiin joidenkin eläimien maidossa.\nYksiemäksinen natriumfosfaatti, monohydraatti\nKaksiemäksinen natriumfosfaatti, heptahydraatti\nPolysorbaatti 80 (E433)\nTYSABRI-valmistetta ei saa sekoittaa muiden lääkevalmisteiden kanssa, lukuun ottamatta niitä, jotka mainitaan kohdassa 6.6.\nValmiste suositellaan käytettäväksi välittömästi, kun se on laimennettu 9 mg/ml (0,9 %) natriumkloridi-injektioliuoksella. Jos laimennettua liuosta ei käytetä välittömästi, se tulee säilyttää 2– 8 °C:ssa ja antaa infuusiona 8 tunnin kuluessa laimentamisesta. Käytönaikaiset säilytysajat ja käyttöä edeltävät säilytysolosuhteet ovat käyttäjän vastuulla.\n15 ml konsentraattia toimitetaan injektiopullossa (tyypin I lasia), jossa on tulppa (klorobutyylikumia), sinetti (alumiinia), ja irti napsautettava (flip-off) korkki. Yhdessä pahvipakkauksessa on yksi injektiopullo.\n•Tarkista ennen laimennusta ja lääkkeenantoa, ettei TYSABRI-injektiopullossa ole hiukkasia. Jos valmisteessa näkyy hiukkasia ja/tai injektiopullossa oleva neste ei ole väritöntä ja kirkasta tai hieman läpikuultavaa, injektiopulloa ei saa käyttää.\n•Käytä aseptista tekniikkaa, kun valmistat TYSABRI-infuusionesteen annettavaksi laskimoon (IV). Poista injektiopullosta irti napsautettava (flip-off) korkki. Pistä neula injektiopulloon kumitulpan keskustan läpi ja vedä ruiskuun 15 ml infuusiokonsentraattia.\n•Lisää 15 ml infuusiokonsentraattia 100 ml:aan 9 mg/ml (0,9 %) NaCl-injektionestettä. Kääntele TYSABRI-liuosta varovasti, jotta liuos sekoittuu kunnolla. Älä ravista.\n•TYSABRI-valmistetta ei saa sekoittaa muiden lääkevalmisteiden tai laimentimien kanssa.\n•Tarkista laimennettu lääkevalmiste silmämääräisesti hiukkasten tai värimuutosten varalta ennen lääkkeenantoa. Valmistetta ei saa käyttää, jos siinä on värimuutoksia tai hiukkasia.\n•Laimennettu lääkevalmiste on käytettävä mahdollisimman pian, kuitenkin 8 tunnin kuluessa laimentamisesta. Jos laimennettua lääkevalmistetta on säilytetty 2–8 °C:n lämpötilassa (ei saa jäätyä), anna liuoksen lämmetä huoneenlämpöiseksi ennen infuusion antamista.\n•Laimennettu liuos annetaan laskimoinfuusiona 1 tunnin aikana. Infuusionopeuden tulee olla noin 2 ml/min.\n•Kun infuusio on päättynyt, huuhdo infuusioletku 9 mg/ml (0,9 %) NaCl-injektionesteellä.\n•Injektiopullot on tarkoitettu vain yhtä käyttökertaa varten.\n•Käyttämätön lääkevalmiste tai jäte on hävitettävä paikallisten vaatimusten mukaisesti.\nMyyntiluvan myöntämisen päivämäärä: 27. kesäkuuta 2006\nViimeisimmän uudistamisen päivämäärä: 18. huhtikuuta 2016


www.rutinoff.net / Rutinoffin kuski: Taksiyhdistelmänakki\nNiinhän siinä sitten kävi, että jouduimme jäämää koko porukka yöksi majoitustiloihin, sillä myös Rambe innostui ottamaan hapanta, tosin siitä Kardaanin saamasta kanisterista. Tarkemmin sanottuna he molemmat joivat sitä aika reilusti. Ainoa joka oli mekaanikon lisäksi pelti kiinni koko iltana, oli taksikuskimme. Vaikka Tomppa ei saanut enää pisaraakaan alkoholia, ei hän selvinnyt koko iltana. Kyllä hän jotain taksilauluja mölisi hyvin epävireisellä nuotilla, mutta ei niistä saanut oikein mitään selvää.\nNärä puolestaan sai hyvän idean joskus lähempänä puolta yötä. Hän keksi perustaa Toyotan auttavan puhelimen ja alkoi soitella summamutikassa eri numeroihin. Nähtävästi kukaan yöllisen puhelun vastaanottaja ei omistanut Toyotaa tai sitten kännisen vanhuksen soitto keskellä yötä oli liikaa, sillä jokainen puhelu päättyi alle puolen minuutin. Onneksi puhelimen akku loppui jossain vaiheessa, eikä mistään löytynyt laturia siihen hätään.\nMirkku ja Kaisuli lukitsivat itsensä Prötköjen Fiat Stiloon sisälle, eivätkä suostuneet tulemaan sieltä pois ennen aamua, koska Nalle oli kuulemma niin rajoittunut ihminen. Heillä oli kuulemma siellä kaikki tarpeellinen, vaihdekeppiä myöten, oli Kaisulin kommentti miehelleen. Hullu ämmä puolestaan vietti suurimman osan iltaa ja nähtävästi yötäkin korjaamohallissa. Kävin kerran kurkkaamassa ovelta ja olin saada jakoavaimen päin naamaa. Onneksi se meni vähän ohi ja osui seinään.\nOnneksi hotellihuoneita oli niin paljon, että jokainen sai oman huoneensa, jopa se porealtaasta kuiville nostettu mekaanikko. Nallen ilme ei vaan ollut kovin aurinkoinen, kun riisuimme märkiä haalareita miehen päältä ja raahasimme hänet sänkyyn.\n-\tTÖÖT, TÖÖT, TÖÖT, TÖÖT!\n-\tMitä helvettiä! karjaisin paniikissa ja pomppasin varmaan metrin ylöspäin sängyssä.\nKatselin pelästyneenä ympärilleni ja totesin olevan huoneessani yksin. Äskeinen tööttääminen oli kuin rekka olisi soittanut torvea vuoteeni yläpuolella. Pulssin laskettua vilkaisin vuoteen yläpuolelle. Aivan, siellä oli sellainen iso komentokaiutin.\n-\tHERÄTYS, TÖÖT, TÖÖT, TÖÖT, TÖÖT! kajahti samalla uudestaan.\n-\tHelvetti mikä paikka, ei edes kymmeneen saa nukkua, katselin puoli kymmentä näyttävää kelloani.\nMuistelin Nallen kertoneen jotain aamiaisesta, joka olisi tarjolla kymmeneen asti. Kipaisin pikaisesti suihkun kautta ja poistuin sen jälkeen huoneestani ravintolaan. Aamiainen oli tarjolla siellä.\n-\tHäh? hui hitto! säikähdin avattuani ravintolan oven.\n-\tHILJAA DORKA, mä keskityn, hullu ämmä rääkyi takaisin joku hirveä hökötys sylissään.\n-\tAi se häkkyrä on nimeltään dorka, kuittasin takaisin jatkaessani matkaa aamiaispöytää kohti.\n-\tPitääkö minun aiheuttaa ensin aivovamma, että tajuat olla hiljaa, häh? tuli kipakka kysymys.\n-\tEikö Rambe tullutkaan viereesi, kun olet noin hyväntuulinen?\n-\tÄlä lausu koskaan enää sen nokimunan nimeä, vittu!\nEihän asia minulle mitenkään kuulunut, joten kasasin lautasella ison pinon sapuskaa ja menin istumaan mahdollisimman kauas hullusta ämmästä. Vilkuilin samalla hänen sylissään olevaa häkkyrää. Se oli oikein hitsattu putkista ja maalattu mattamustalla. En vaan saanut päähäni mikä se voisi olla edes teoriassa. Jälki oli sen näköistä, ettei sitä ainakaan kukaan ammattimies ollut tehnyt.\n-\tHuomenta kaikille! Nalle purjehti sisään musta pusakka kädessään.\n-\tOlipahan vittumainen herätys, vastasin hänelle.\n-\tAito Bulgarialainen sumutorvi, jolla ilmoitetaan laivasta Mustallamerellä.\n-\tOnko, onko tuo minulle? innostuin takista.\n-\tKyllä, koko L ja ainoa laatuaan oleva Rutinoff-pusakka.\nOtin takin käteeni ja tutkin sitä tarkemmin. Se oli sellainen ohuen kesätakin ja paksun talvitakin väliin jäävä pusakka. Selässä luki nätisti kaunokirjaimin Rutinoff ja sama takin rinnassa vasemmalla puolen, tosin pienemmällä fontilla. Mikä kuitenkin parasta, takin sisäpuolella pesulapun vieressä oli toinen lappu, jossa oli nimeni ja numero ykkönen. Kiskoin se heti päälleni, jotta fiilis olisi täydellinen. Takin povitaskusta löysin sen ilmaisen öljynvaihdon tarjoavan lipukkeen. Se nyt oli vain sellainen muotoseikka Nallen puheiden mukaan. Kiittelin takista ja vannotin, ettei niitä aleta valmistaa sarjatyönä kaikenmaailman autoileville hottentoteille. Nallen mukaan ei, sillä tuo takki oli tilattu tehtaalta ja sille oli tullut hintaa vähän reilummin mitä takeille yleensä. Olin otettu tuosta tiedosta, sillä nyt muilla autoilijoilla oli yksi kallis syy lisää kadehtia automerkkiäni.\n-\tPerkele, karjapuskurinko se nauta on kyhännyt, hähähää, kuului samassa Ramben ääni ovelta.\n-\tVoih, sinä arvasit, oma hinurini, Floora pomppasi ylös niin, että metallikehikko putosi rämähtäen lattialle.\n-\tHähähää, on tässä sen verran puskureita puristeltu ja niillä tökitty, että ei tartte arvailla, hähähää.\n-\tIhana mies. Onko se juomahoro nyt menneen talven lumia?\n-\tHähähää, on niin totta kun nimeni on Rambe.\n-\tVoih, minä ooon niin onnellinen taas, Floora roikkui Ramben kaulassa.\nSamassa ravintolan ovi aukesi ja sisään asteli Närä, Tomppa ja päätoimittaja Kardaani. Tomppa piteli päätään ja oli todella kärsivän näköinen. Muiden mennessä ottamaan ruokaa, taksikuskimme haki tärisevin käsin puolikkaan lasin tuoremehua ja tuli istumaan minua vastapäätä.\n-\tTaitaa olla vähän ravistava olo, vai? heitin miehelle, kun tämä yritti saada tärisevin käsin mehua suuhunsa.\n-\tÄh, mikä kankkunen. Vedin varmaan saavillinen viinaa. Jäikö sitä kenellekään muulle? partasuti kysyi ihan pokkana.\n-\tEh, ei jäänyt, vastasin hämmästyneenä.\n-\tSitähän minäkin. Me taksikuskit kun olemme sellaisia, että teemme kaiken huolella, oli se sitten pokan kotiin ajaminen tai viinan juominen.\n-\tMinulla ei ole kyllä tuohon enää mitään lisättävää, totesin naurua pidättäen.\n-\tKato, Rutinoffin kuski, oliko tyyny hyvin? Närä tuli viereeni.\n-\tYö meni muuten hyvin, mutta joku, nähtävästi laakerivikainen Toyota kävi jossain vaiheessa tuossa pihalla ja se herätti.\n-\tHmph, mahdoton yhtälö.\n-\tAi miten niin?\n-\tPäivitin juuri kännykkäni avulla viimeöiset Toyotien liikkumiset pääkaupunkiseudulla, eikä täällä ole käynyt yhtään Toyotaa.\nSain kuulla papalta, että hän oli löytänyt aamulla taskustaan laturin, jolla oli ladannut puhelimen ja käynyt sen jälkeen heidän kerhon palvelimelta Toyotien liiketiedot. Siitä pystyi kuulemma katsomaan kuin sääkartasta, että miten Toyotat ovat liikkuneet ja ennusteen miten ne tulevat mahdollisesti liikkumaan.\n-\tEntä jos joku ei kuulu teidän kerhoon?\n-\tMahdotonta, se on mahdoton yhtälö, Närä parahti.\n-\tNo helvetti, pitääkö minun mennä ostamaan yksi Corolla ja olla liittymättä kerhoonne?\n-\tEi onnistu, sillä AKE liittää jokaisen automaattisesti meidän kerhoon ja jäsenmaksu menee vuotuisesta käyttömaksusta, lällällää.\n-\tTäh, onko teillä kalliimmat vuosimaksut kuin muilla?\n-\tEi, vaan AKE antaa meille alennusta sen jäsenmaksumme verran. Kätevää, eikö totta?\n-\tMitenkähän sitten kävisi jos venäläiset ostaisivat Toyotan osake-enemmistön?\n-\tEi mit…, Närä aloitti, mutta sulki suunsa hämmentyneen näköisenä.\nNärälle taisi tulla mieleen punakantiset jäsenkirjat. Myös Kardaani istui meidän pöytään nauttimaan aamiaista. Herra päätoimittaja vaikutti olevan yöllisestä kanisterin kallistelemisesta huolimatta ihan jousissaan. Taisi mies olla yhdensortin ammattilainen siinäkin asiassa. Tuskin oli ensimmäistä kertaa kostealla jutuntekoreissulla.\n-\tNo päätoimittaja, millaisen jutun meinaat rustailla näistä avajaisista? heitin kysymyksellä.\n-\tHyvän ja pitkän.\n-\tTuleeko paljon kuvia?\n-\tTuota, onkohan kukaan nähnyt sitä minun kameraa?\n-\tTäällä, Nalle huusi baaritiskin takaa.\n-\tPitäisi varmaan kuvata jotain, Kardaani nikotteli.\n-\tEi tarvitse, kameralla on otettu jo jutun tarvitsemat kuvat, Nalle virnisteli.\nTuollainen itsepalvelu oli aika esimerkillistä toimintaa. Epäilin Nallen ottaneen kuvat sen takia, että saa niillä mahdollisimman suuren huomioarvon firmalleen. Ei välttämättä sittenkään ihan tyhmä jätkä, vaikka sortuikin ottamaan Rutinoffin edustuksen itselleen.\n-\tNalle, onko siitä mekaanikosta mitään havaintoa? huutelin omistajalle.\n-\tOn, se heräsi ja veti taas laakerikännin päälle. Lupaa olla huomenna iltapäivällä työkykyinen ja vaihtaa sen pakoputken.\n-\tLaitatko sitten sen vanhan putken jonnekin talteen, sillä kun on tunnearvoa minulle?\n-\tNiinpä tietysti, mies huokaisi. – Laitan kyllä.\n-\tEikö tehdaskin edellytä, ettei vanhoja osia saa hävittää ilman omistajan suostumusta?\n-\tHäh, mistä sinä tuonkin tiedät? Nalle parahti.\n-\tTaitaa olla jotenkin verissä tämä autojuttu minulla, hehehe, hekottelin takaisin.\nRuokailu jatkui tämän jälkeen hiljaisissa merkeissä. Yllätyksekseni Tomppa sai juotua tuoremehunsa ja kävi hakemassa kupillisen mustaa kahvia. Kahvikupin jälkeen mies nousi taas ylös ja kävi noukkimassa lautaselle kolme nakkia. Luulin hänellä heränneen nälän, mutta erehdyin siinä hieman. Saatuaan lautasen pöytään ja takapuolen penkkiin, alkoivat nakit pöristä aivan jumalattomasti. Räkä vaan tursusi miehen nenästä parralle, kun hän antoi nakeille vauhtia sormillaan. Olin aivan varma, että hän oli saanut jonkin sortin aivovamman Talbotilla ajetuista kilometreistä. Nyt se sitten alkoi jo näkyä päällepäin.\n-\tTyyt, tyyt, mene nakki vittuun, täältä tulee taksinakki, tyyt, tyyt, Tomppa alkoi puhella.\n-\tEnkä mene, ei noin pieni voi olla taksinakki.\n-\tKyllä voi, tämä on taksiyhdistelmänakki, mies puheli itsekseen ja liikutteli peräkkäin kahta nakkia.\n-\tYksi nakki on nopeampi mitä tuollainen yhdistelmä, joten mene talliisi taksinakki.\n-\tWrooom, wroom, mutta tässä taksiyhdistelmänakissapa on potkua kuin kahdessa Talbotissa ja sille ei muut voi mitään, wrooom, wrooom.\n-\tTässäpä tulee nelivetoinen audinakki, prääät, präääät.\n-\tJa tämä taksiyhdistelmänakki syö tuo vitun anhittoman nelivetoisen audinakin, Tomppa selosti ja tunki kolmannen nakin suuhunsa.\n-\tOnko tilanne nyt rauhallinen? tiedustelin mieheltä tämän katsellessa lautasellaan olevaa kahta nakkia.\n-\tJoo, haluatko kyydin? mies tuijotti minua silmät lasittuneina.\n-\tTökkäänkö sitä haarukalla? Närä kysyi.\n-\tEi saa, tulee kallis kuoriremontti, Tomppa parkaisi ja otti nakit lautaselta käteensä.\nEn tiedä mistä minulle tuli sellainen tunne, että taidan soittaa ainakin itselle toisen taksin. Onneksi olin jo syönyt, niin pääsin poistumaan tuosta lievästi sanottuna hullusta pöytäseurasta. Vein lautasen, lasin sekä kahvikuppini astioiden keräilyyn ja astelin hullun ämmän ja Ramben pöydän luo.\n-\tAnteeksi uteliaisuuteni, mutta mikä tuo on? osoittelin metallista häkkyrää.\n-\tMopotin karjarauta, näkeehän sen jo sokea persereiälläänkin, Floora kivahti.\n-\tHähähää, kato nauta tarttee raudan, hähähää, Rambella oli heti kommentti valmiina.\n-\tTuletko Ramben kyydillä vai minun tilaamalla taksilla?\n-\tMinä ja mussukkani tulemme hinurilla, eikö niin Nokivasarani?\n-\tKyllä kulta, hähähää.\nSe siitä, nyt puuttui enää se kyyti kotiin. Otin kännykän ja soitin numerotiedustelun kautta taksin tänne Eimikääntie ykköseen. Sain varmaan vartin vääntää kättä, että neito taksipalvelussa tajusi etten vittuile hänelle hänen ensimmäisen työpäivän kunniaksi. Auto luvattiin paikalle kymmenessä minuutissa.\n-\tKetä lähtee mukaan, minulle tämä alkaa jo riittää?\n-\tMinä, Närä ponkaisi ylös pöydästä.\n-\tMirkku pentele, huomasin vasta nyt yhden puuttuvan.\nKoska blondia ei näkynyt missään, valitsin hänen numeron ja soitin naiselle. Puhelin hälytti vaikka kuinka pitkään, ennen kuin pirtsakka ääni vastasi.\n-\tIhq, sä oot hengissä!\n-\tLähdetäänkö himaan, minä tilasin mittarin kun Tomppa vaan leikkii nakeilla.\n-\tAi niin ku sil nakuttajal vai?\n-\tSyötävillä. Tuletko mukaan vai jäätkö tänne?\n-\tMä tuun, mul on tänään iltahuki. Olis ollut aamu, mut ku mä olin tääl.\n-\tOtetaan Kaisulin kans aurinkoo tääl mustan Mersun vierel.\n-\tJaa, miksi siellä?\n-\tSe tarttuu paremmin tummaa taustaa vasten. Ihq, Kaisuli ties sen. Oli lukenut jostain.\nVannotin häntä pysymään siellä. Lupasimme noukkia hänet paluumatkalla autoon. Tämän jälkeen kävin kiittelemässä Nallen, toivottelin Tompalle hyviä taksitolppakelejä nakkiensa kanssa, puristin Kaaleppi Kardaanin kouraa ja vannotin hänen muistavan lähettää kumimatot Wernerille. Tämän jälkeen poistuimme Närän kanssa ulkoilmaan autoa odottamaan, koska kummallakaan ei ollut mitään tavaroita huoneissaan.\nKävin ensitöikseni katsomassa mitä Rutinoffille kuuluu. Sille kuului ihan hyvää, koska se oli samassa paikassa hinausauton lavalla mitä illalla. Kukaan ei ollut käynyt edes mielipiteitään kirjoittamassa sen kylkiin. Rutinoffin luota astelimme tien sivustaa pitkin Mersun luokse, jossa tytöt ottivat aurinkoa. Heillä oli päällään housujen lisäksi vain rintsikat. T-paidat oli laitettu nätisti auton katolle. Molemmat istuivat maassa, selkä auton kylkeä päin.\n-\tOnko tullut rusketusta? utelin heiltä.\n-\tKyllä, mä oon kohta ihan ihqn ruskee, Mirkku selitti onnellisena.\n-\tMissä nukuitte?\n-\tStilossa, siin o sellaiset kaatuvat penkit.\n-\tOnko Fiatti nyt kova peli?\n-\tEm mä tiä. Kyl mä voisin sellaisen Kunton ostaa, Mirkku ilmoitti.\n-\tPunton varmaan.\n-\tNiin, sellasen punasen.\nSamassa meidän kohdalle pysähtyi hopeinen Avensis taksi. Kuski avasi sivuikkunan ja kyseli onko tämä Eimikääntie. Vastasin, että on ja tyyppi jatkoi matkaa renkaat paskan päällä sutien. Katsoin kummastuneena auton perään. Takaisinhan sen piti tuolta tulla, mutta silti minua kummeksutti, ettei hän kysynyt olimmeko tilanneet auton tänne.\n-\tNä-näitkö mikä se oli? Närä änkytti.\n-\tJoo, idiootti taksikuski joka ei ainakaan asiakkaita halunnut.


TIEDOTE: Vihreät asettaa kestävän energiatalouden hallituksessa jatkamisen ehdoksi - Vihreät - De Gröna\nTIEDOTE: Vihreät asettaa kestävän energiatalouden hallituksessa jatkamisen ehdoksi\nElinkeinoministeri Jan Vapaavuori on ilmoittanut tänään, että hän esittää valtioneuvostolle Fennovoiman ja Rosatomin ydinreaktorihankkeen periaateluvan myöntämistä ja asian käsittelyn viemistä eduskuntaan. Vihreille tärkeintä on se, että Suomi rakentaa kestävää energiataloutta.\n- Vihreät ei tätä esitystä voi hyväksyä. Saimme hallitusohjelmassa läpi tavoitteemme, että lisäydinvoiman sijaan hallitus panostaa kotimaisiin uusiutuviin energiamuotoihin ja energiatehokkuuteen, Vihreiden puheenjohtaja Ville Niinistö toteaa.\nJos valtioneuvosto torstaina päättää esittää Fennovoimalle ja Rosatomille lupaa, vihreät eivät voi jatkaa hallitukseen osallistumista.\n- Tulen esittämään välittömästi tällaisen päätöksen jälkeen puolueen päättäville elimille puolueen eroamista hallituksesta, Niinistö jatkaa.\n- Minun tapani tehdä politiikkaa on se, että sovitusta pidetään kiinni. Itselleen on oltava rehellinen. Sanansa on pidettävä. Suomalaisten energiatulevaisuus on asia, joka on vihreille ja minulle itselleni rakas ja tärkeä. On tärkeää olla avoin ja rehellinen, Niinistö linjaa.\nNiinistön painottaa, että kyse on suomalaisten kestävän tulevaisuuden turvaamisesta ja Suomen valinnasta: kotimaiset uusiutuvat, energiaomavaraisuus ja kestävä energiatalous - vai Venäjän valtiojohdon alaisuudessa toimivan Rosatomin johtama ydinvoimahanke.\nFennovoima on poikkeuksellisen huono ydinvoimahanke, jossa otetaan riskiä otetaan suomalaisten veronmaksajien rahoilla. Hanke on ollut täynnä poliittista kikkailua ja sanoilla pelaamista. Puhutaan täydennysluvista ja jatkuvasti väljentyvistä omistajuusehdoista.\n- Vihreät ei halua osallistua tällaiseen pelaamiseen suomalaisten edessä. Suomalaisten selvä enemmistö vastustaa tätä hanketta - ja hyvin perustein. Tosiasia on lopulta yksinkertainen. Keisarilla ei ole vaatteita, Niinistö toteaa.\nValtaosa kotimaisista toimijoista on kunnallisia energiayhtiöitä, jotka sitoutuvat ostamaan sähköä kaikissa tilanteissa Fennovoimalta. Sähkön voi jo nyt suojata halvemmalla hinnalla pohjoismaiden sähkömarkkinoilla yli kymmeneksi vuodeksi. Kotimaisten energiayhtiöiden pääomat sijoitetaan kalliiseen venäläiseen reaktoriin sen sijaan, että he panostaisivat bioenergian, auringon, tuulen ja muiden kotimaisten ratkaisujen käyttöönottoon.\n- Fennovoiman hankkeen hyväksyminen olisi omiaan lisäämään energiatalouden epävarmuutta, ei poistamaan sitä. Voimmeko tehdä sen lapsillemme, että sidomme kohtalomme tähän Rosatomin hankkeeseen ehkä vuosikymmeniksi? Entä jos jotain menee pieleen? Entä jos kansainvälinen tilanne vaikeutuu entisestään? Mitä tämä arvovalinta kertoo Suomesta ja suomalaisista päättäjistä? Mikä on kansainvälinen asemamme tällaisen päätöksen jälkeen, Niinistö kysyy.\nRosatomin suuri rooli hankkeessa merkitsee syvää riippuvuutta Venäjään.\n- On tunnettu tosiasia, että Venäjälle energiapolitiikka on osa ulkopoliittista vallankäyttöä. Rosatom on valtionyhtiö, joka on suoraan Venäjän poliittisen johdon alaisuudessa ja näyttelee keskeistä strategista roolia Venäjän aseteollisuudessa, Niinistö sanoo.\n- Haluavatko kokoomus ja sdp todella sitoa Suomen energiatulevaisuuden Rosatomiin ja uuteen epävarmaan ydinreaktorihankkeeseen? Sen sijaan, että Suomeen luotaisiin työtä ja rakennettaisiin kestävään energiatulevaisuutta kotimaisista uusiutuvista ratkaisuista? Niinistö ihmettelee.\nHallitus tekee tämän valinnan torstaina.\n- Vihreiden linja on selvä. Olemme tehneet sen selväksi koko vaalikauden aikana. Nyt on aika rakentaa kestävää energiatulevaisuutta lapsillemme. Emme anna tukeamme sellaiselle hallitukselle, joka tätä sitoumusta rikkoo, Niinistö sanoo.\nLue Ville Niinistön lehdistötilaisuudessa pitämä puhe tämän linkin takaa.


Matkaohjelma - Budva-Dubrovnik - Eurooppa - Ohjelmalliset matkat - OK-Matkat - Ohjelmalliset kaupunkimatkat\nOK-Matkat - Ohjelmalliset kaupunkimatkat Ohjelmalliset matkat Eurooppa Budva-Dubrovnik Matkaohjelma\n1. pv Tervetuloa Budvaan\nLauantaiaamuna saavut Finnairin suoralla reittilennolla Dubrovnikiin, jossa suomenkielinen oppaamme on vastassa. Suuntaamme suoraan lentokentältä kohti Montenegroa ja Budvan kaupunkia. Reittimme kulkee läpi kauniiden vuoristomaisemien ja pitkin Kotorinlahden rantoja. Saavuttuamme Budvaan majoitumme aivan rannan tuntumassa sijaitsevaan Avala Resort -hotelliin. Illalla kokoonnumme hotellin ravintolaan nauttimaan tervetuloillallista.\n2. pv Kotorinlahden helmet\nSunnuntaina lähdemme puolipäiväretkelle tutustumaan Kotorinlahden kauneimpiin maisemiin. Ajamme pitkin mutkittelevia teitä ja kirkkaansiniseen veteen heijastuvat vuoret vuonomaisella lahdella ovat todella valokuvauksellisia. Ensimmäisenä saavumme Perastin pikkukaupunkiin, josta teemme lyhyen veneretken pienelle Our Lady of the Rocks saarelle, joka syntyi aikoinaan, kun merimiehet pudottivat paikalle kiviä sekä upottivat vanhoja veneitään palattuaan turvallisesti meriltä. Vierailemme saarella sijaitsevassa katolisessa kirkossa ja jatkamme sitten suojaisessa lahdenpoukamassa sijaitsevaan Kotoriin. Tämä nykyään UNESCO:n maailmanperintölistalle kuuluva kaupunki rakennettiin 1100-1300 luvuilla erityisesti merenkulkijoiden ja kauppiaiden keskukseksi. Sen kapeilla kujilla kulkiessa voi edelleen aistia keskiajan tunnelmaa. Päivän päätteeksi palaamme Budvaan ja tutustumme sen viehättävään Vanhaankaupunkiin. Budvan tärkeimpiin nähtävyyksiin kuuluu linnoitus, jonka muureilta aukeavat näkymät yli Vanhankaupungin sekä auringossa kimaltavalle merelle.\n3. pv Vuorten Montenegro\nMaanantaipäivää voit viettää omien mieltymyksiesi mukaan joko Budvaa kierrellen tai hotellin uima-altaalla rentoutuen. Vaihtoehtoisesti voit lähteä kanssamme lisämaksulliselle päiväretkelle vuoristoon. Retkikohteemme on Lovcen-vuoren kainalossa sijaitseva Cetinjen kaupunki. Se oli Montenegron pääkaupunki aina vuoteen 1946 asti ja on edelleen kulttuurihistoriallisesti yksi maan tärkeimpiä kaupunkeja. Teemme kävelykierroksen tässä tunnelmallisessa pikkukaupungissa ja näemme mm. Cetinjen luostarin, jonka sanotaan olevan Montenegron hengellisyyden, vapauden ja sivistyksen symboli. Vierailemme myös montenegrolaisruhtinaan Petar II Petrovic Njegosin muistoksi rakennetussa mausoleumissa, joka sijaitsee yli 1600 m korkeudessa vuoren huipulla.\n4. pv Näkemiin Budva\nTiistaina jätämme hyvästit Budvalle ja Montenegrolle ja suuntamme kohti Dubrovnikia. Reittimme seurailee ensin Kotorinlahden rantoja ja sen jälkeen pitkin Kroatian rannikkoa, ohittaen monia pikkukyliä ja lomakaupunkeja. Saavuttuamme Dubrovnikiin majoitumme Lapadin niemimaalla sijaitsevaan hotelli Leroon.\n5. pv Taianomainen Dubrovnik\nKeskiviikkoaamuna lähdemme tutustumaan tarkemmin Dubrovnikin nähtävyyksiin n. 3 tunnin mittaisella retkellä. Kävelemme ensin hotellilta kaapelivaunuasemalle ja nousemme yli 400 m merenpinnan yläpuolella sijaitsevalle Srd-kukkulalle. Täältä pääset ihailemaan muurien sisään rakennettua kaupunkia lintuperspektiivistä ja on helppo ymmärtää, miksi kaupunkia aikoinaan sanottiin valloittamattomaksi. Palaamme takaisin alas ja lähdemme tutustumaan tarkemmin Vanhankaupungin nähtävyyksiin. Dubrovnik on todellinen historian ja kulttuurin aarreaitta. Kuulemme opastetun kävelykierroksen aikana kaupungin historiasta ja nykypäivästä ja näemme mm. fransiskaanikirkon, merimuseon sekä Rehtorin palatsin, joka on 1400-luvulla valmistunut kaupunginjohtajan hallintopalatsi. Kaupungin tärkein pyhäkkö on Dubrovnikin roomalaiskatolinen katedraali, jossa säilytetään pyhäinjäännöksiä sekä kultaesineitä ja arvokkaita maalauksia. Kävelykierroksen jälkeen voit jäädä kiertelemään kaupunkia omatoimisesti ja lounaspaikan löydät helposti vaikkapa kaupunkia halkovan pääkadun, Stradunin varrelta.\n6. pv Aurinkopäivä tai Stonin osterit\nTäydennä ohjelmaasi, hinta 60 €/hlö, kesto n. 4 t\nTorstai on varattu omalle ohjelmallesi Dubrovnikissa. Vaihtoehtoisesti voit lähteä kanssamme puolipäiväretkelle Stonin niemimaalle, joka tunnetaan varsinkin osteriviljelmistään. Veneretki vie meidät Adrianmeren suurimmille simpukka- ja osteriviljelmille. Kuulemme näiden puhtaissa vesissä elävien äyriäisten kasvatuksesta samalla, kun maistelemme ostereita ja simpukoita paikallisen viinin kera.\n7. pv Näkemiin Dubrovnik\nPerjantaiaamuna oppaamme tulee hakemaan sinut lentokentälle, josta palaat Finnairin suoralla reittilennolla takaisin Helsinkiin.


Ihmissuhteet ja tasa-arvo: Hallituksen tasa-arvotyössä matoja\nHieno ja asiallisesti muotoiltu vastine Juuso Ernolta!\nHovioikeus kovensi kavaltajajuristin vankeustuomiota\nPalkitulle johtajalle lähtö - eikö tiennyt mihin sitoutui?\nNaisopettaja haukkui oppilasta kusipääksi – sai sakot\nNaisporukka syytteessä isossa paritusvyyhdessä\nMaria Junger suuttui miehensä statuksen laskusta:\n- Olen ehdottomasti sitä mieltä, että Mikael saa nyt lähteä mukaan valtakunnalliseen politiikkaan.\nAika kovia nää ruotsalaisvaimot\nEsimerkki siitä, että pojilla/miehillä tuppaa lahjakkuus sijoittumaan voimakkaammin ääripäihin kuin naisilla?:\nAbiturientti kirjoitti 11 laudaturia ja yhden eximian Torniossa\nEpidemiaksi yltyneiden väärien raiskaussyytösten satoa?:\n"Entä millaisia seksivälineitä Kuusisto suosittelee?\n- Miehet ovat aika seksuaalipainotteisia, en osaa heille suositella tuotetta, ehkä toivoisin, että he olisivat helliä kumppanilleen ja saisivat siten hänet mukaansa, päättää Kuusisto. "\nTämähän on juuri tätä, kaikki nuokin on suunnattu naisille. Jotenkin kuvasaa hyvin nyky-yhteiskunnan vinoa asennetta.\nLisäksi ihmetelen mitä tehdään seksuaaliterapeutilla, joka ei osaa suositella miehille mitään?\nEnsin hän suosittele naisille hieromasauvaa totamuksella, että monethan meistä on yksin. Sitten hän suosittelee miehille olemaan helliä kumppanilleen ja saamaan hänet siten mukaan. Häh? Mistäs se kumppani siihen tupsahtaa, yksinäisele miehelle?\nSuosittelisin tuolle seksuaaliterapeutti Kuusistolle alan ja tehtävien vaihtoa heti miten.\nMiehillä korkea kynnys hakeutua turvakotiin\nNainen mätki miestään kirveellä


Siun soten Intoa elämään –hyvinvointikurssi tarjoaa yli 65-vuotiaille tietoa aivoterveydestä, ravitsemuksesta, kodin turvallisuudesta, sosiaalisten suhteiden sekä unen merkityksestä ja liikunnasta. Kurssilla on kuusi etätapaamista, joista ensimmäinen on viikolla 8. ilmoittautuminen kurssille on alkanut.\nHyvinvointikurssi tarjoaa myös sosiaalista kanssakäymistä ja vertaistukea, vaikka onkin etäkurssi. Kurssille voi osallistua koko Siun soten alueelta, muistuttaa palvelukoordinaattori Tuula Pitkänen Geriatrisesta osaamiskeskuksesta.\nOsallistuminen etänä on ihan helppoa eikä vaadi erityistä tietoteknistä osaamista, mainitsee Pitkänen.\nIntoa elämään -etäkurssille voi ilmoittautua soittamalla arkisin klo 8-15 numeroihin 013 330 7035 tai 013 330 8055. Ilmoittautumisaikaa on perjantaihin 11.2.2022 asti.\nIntoa elämään -esittelyvideo: Intoa elämään -verkkokurssi


Tietokirjailta verkossa 16.9.2021 - Suomen tietokirjailijat ry\nUudenmaan Tietokirjailta verkossa 16.9.2021\nTervetuloa Tietokirjailtaan 16.9.2021 etänä!\nUudenmaan tietokirjailijat tapaavat Tietokirjailllassa torstaina 16.9.2021 klo 18-19 etänä Teamsin kautta.\nIllan vieras on tietokirjailija Karolina Kouvola, joka kertoo uudesta kirjastaan Pohjolan jumalattaret (SKS, 2021). Teologian maisteri Karolina Kouvola on tutkinut maailmanhistorian soturikulttuuria kirjoissaan Sodan kuningattaret (SKS, 2020) sekä Soturit (SKS, 2017). Lisäksi hän on kirjoittanut kirjan Helsingin henget: opas aaveiden pääkaupunkiin (2018, SKS, yhdessä Vanessa Kairulahden kanssa). Kouvola valmistelee väitöskirjaansa ruotsinkielisen Pohjanmaan tietäjätarinoista Helsingin yliopistossa.\nPohjolan jumalattaret -tietokirjassa Kouvola esittelee Pohjolan myyttisiä jumalattaria, haltioita, metsänneitoja ja muita esivanhempiemme kunnioituksen herättäneitä olentoja, kuten Louhen, Mielikin ja Osmottaren sekä muita kansanperinteemme supersankarittaria.\nIlmoittaudu Tietokirjailtaan verkossa viimeistään 15.9. sivun alla olevalla lomakkeella. Ilmoittautuminen on päättynyt. Kaikille ilmoittautuneille on lähetetty osallistumislinkki sähköpostiin. Ongelmatilanteissa ole yhteydessä: eveliina.laurila@suomentietokirjailijat.fi.\nTietokirjailta pidetään Teamsissa. Osallistumiseen tarvitsee internetyhteyden sekä tietokoneen, tabletin tai älypuhelimen. Tarkemmat ohjeet ja osallistumislinkki lähetetään ilmoittautuneille. Teknistä tukea saa tarvittaessa toimiston henkilökunnalta. Tilaisuus on katsottavissa vain suorana.


Yhtye perustettiin nimellä Los Coitus Interruptus. Se nauhoitti demonauhojaan Harri Rinteen asunnossa Tampereella vuosina 1972–1973. Keväällä 1973 yhtye solmi levytyssopimuksen Love Recordsin kanssa ja samalla yhtyeen nimi lyheni muotoon Coitus Int. Ensimmäisen albumin äänitykset alkoivat toukokuussa 1973 ja jatkuivat tipoittain kesän läpi. Kesken levynteon yhtyeeseen otettiin mukaan rumpali Heikki Jokela ja kitaristi Jarmo Tuominen. Levyllä vierailevat kokeneemmat muusikot Seppo Hovi, Ronnie Österberg sekä levyn äänittänyt Måns Groundstroem. Albumi Juice Leskinen & Coitus Int ilmestyi marraskuussa 1973. Levyltä muistetaan muun muassa kappaleet Heinolassa jyrää, Jeesus pelastaa ja Rokkaan. Albumin ilmestymisen aikaan Rinne ja Alatalo olivat jo jättäneet yhtyeen. Alatalo vieraili kuitenkin kaikilla myöhemmillä Coitus Int -levyillä. Leskinen soitti alkuun bassoa Rinteen tilalla.\nNoudettu kohteesta ”https://fi.wikipedia.org/w/index.php?title=Coitus_Int&oldid=19167023”\nViimeksi muokattu 16. syyskuuta 2020 kello 07.37\nSivua on viimeksi muutettu 16. syyskuuta 2020 kello 07.37.


Pilvilinnoja – pöydälle jääneitä suunnitelmia - Arkkitehtuurimuseo\nArkkitehtuurimuseo > Kokoelmat > Tietopaketit > Pilvilinnoja – pöydälle jääneitä suunnitelmia\nTekstit: Elina Standertskjöld ja Petteri Kummala\nPiirustukset: Arkkitehtuurimuseon kokoelmat\nSuomen arkkitehtuurimuseon piirustuskokoelma sisältää suuren määrän toteutumattomia suunnitelmia, kilpailuehdotuksia ja koulutöitä. Nämä pöydälle jääneet suunnitelmat ovat monesti arkkitehtuurin historian kannalta jopa mielenkiintoisempia kuin toteutetut suunnitelmat. Niihin eivät ole vielä vaikuttaneet rakennuttajan muutosehdotukset eivätkä säästötoimet. Arkkitehdin tekemissä luonnoksissa ja kilpailuehdotuksissa kiteytyy usein suunnitelman keskeisin ajatus. Yksi ainoa piirustus saattaa sisältää tärkeän viestin syntyaikansa ihanteista tai siemenen arkkitehtuurin tulevasta kehityssuunnasta. Valikoima pohjautuu museolla 2012 esillä olleen samannimisen näyttelyn materiaaliin.\nEliel Saarinen: Chicago Tribune Tower, Chicago 1922\nSaadessaan toisen palkinnon Chicago Tribune –lehden järjestämässä pilvenpiirtäjäkilpailussa Saarinen ei ollut kertaakaan käynyt Yhdysvalloissa eikä koskaan nähnyt aitoa pilvenpiirtäjää. Yleinen mielipide piti Saarisen ehdotusta kilpailun parhaana, ja toteutumattomanakin siitä muodostui esikuvallinen suunnitelma. Pilvenpiirtäjäarkkitehtuurin pioneeri Louis Sullivan nosti sen vaikuttavimmaksi työksi koko rakennustyypin historiassa. Kilpailumenestyksen rohkaisemana Saarinen muutti pysyvästi Yhdysvaltoihin vuonna 1923.\nErkki Huttunen: Vesitorni, kaksi vaihtoehtoa, Rauma 1933\nErkki Huttunen laati vuonna 1933 Rauman kaupungille kaksi vaihtoehtoista suunnitelmaa vesitorniksi. Hämmästyttävän modernit, pikarimaiset tornit oli tarkoitus rakentaa teräsbetonista.\nUsko Nyström, Vilho Penttilä: Kaupungintalo, kilpailuehdotus, Viipuri 1898\nKaupungintalosta pidetty kilpailu oli yksi varhaisimmista arkkitehtuurikilpailuista Suomessa. Siihen osallistui kaksikymmentä ehdotusta, joista voittajaksi valittiin Nyströmin ja Penttilän ehdotus ”W”. Tuomaristo kiinnitti erityistä huomiota taiteellisesti laadittuihin piirustuksiin.\nSigurd Frosterus: Kaupungintalosuunnitelma, kilpailuehdotus Helsinki 1924\nFrosterus osallistui arkkitehti Birger Brunilan kanssa yhteisellä ehdotuksella Töölön asemakaavakilpailuun 1924. He voittivat toisen palkinnon ehdotuksella, joka oli hyvin amerikkalaisvaikutteinen. Kaupungintaloaukio oli sijoitettu Kamppiin. Sen keskellä oli suuri vesiallas ja laidalla nk. ”Kaupungin linna”, jossa oli peräti 26 kerrosta. Frosterus teki aukiosta useita piirustuksia, joista osa oli tarkoitus lähettää arkkitehtuurinäyttelyyn New Yorkiin. Niihin hän lisäsi vesialtaan päätyyn sisäänkäynnin ”subwayhyn” eli metroon.\nUsko Nyström: Kaupunkifantasia 1910-luku\nPiirustus on tullut museon kokoelmiin Aulis Blomstedtin jäämistön mukana. Sitä ei ole päivätty eikä nimetty. Piirustuksen oikeassa laidassa olevaan tyhjään tilaan on ilmeisesti ajateltu jonkinlaista tekstiä. Kadunkulmiin piirretyistä basaarirakennuksista sekä julkisivujen ornamentiikasta päätellen työ on 1910-luvulta. Asuinrakennukset ovat niin mielikuvituksellisia, että kyseessä on mitä todennäköisimmin fantasiasuunnitelma.\nW. G. Palmqvist, Einar Sjöström: Suihkukaivo, kilpailuehdotus, Turku 1913\nKilpailun tarkoituksena oli löytää vaihtoehtoisia paikkoja suurikokoiselle suihkukaivolle. Palmqvist ja Sjöström sijoittivat vesialtaan suihkukaivoineen tuomiokirkon pääsisäänkäynnin puoleiseen puistikkoon. Vesi on johdettu altaasta putouksena kaarisillan alitse Aurajokeen.\nErik Bryggman: Kauppatori, järjestelyehdotus, Turku 1920-luku\nItalian kaupunkien vaihteleviin katutiloihin ihastunut Bryggman koki kotikaupunkinsa päätorin autioksi ja näivettyneeksi. Hän avusti Bertel Jungia 1920-luvulla tämän toimiessa Turun asemakaava-arkkitehtina ja pyrki oma-aloitteisesti löytämään ratkaisun ongelmaan. Suunnitelmassa basaarimainen pylväikkörakennus elävöittää torin reunaa, luo tilat torikauppiaille ja korostaa ortodoksisen kirkon asemaa. Bryggman esitteli suunnitelmansa Turun taideyhdistyksen juhlanäyttelyssä 1924. Hän osallistui sillä myös 1926 järjestettyyn Kauppatorin monumentaalikilpailuun, mutta ehdotus hylättiin.\nEliel Saarinen: Ranta-alue, Detroit 1924\nDetroitin joenranta-alueen suunnittelutehtävän toimeksiantaja oli arvovaltainen The American Institute of Architects. Saarisen suunnitelma Chicagon ranta-alueen uudelleenjärjestelyksi oli juuri julkaistu, mikä oli todennäköisesti keskeinen peruste toimeksiannolle. Detroitia koskeva ehdotus on Chicago-suunnitelman toisinto. Pääpaino on liikennejärjestelyissä sekä rantapromenadin ja sitä ympäröivien rakennusten sommittelussa. Suunnitelman kiintopisteet ovat Tribune Tower –suunnitelmaa muistuttava pilvenpiirtäjä sekä rantapromenadia reunustava ”Memorial Hall”, johon oli ajateltu muun muassa näyttelytiloja ja kupolikattoinen auditorio 10 000 ihmiselle.\nValter Jung, Emil Fabritius: Villa Aino Ackté 1905\nMaailmankuulu oopperalaulajatar Aino Ackté vietti vuodesta 1904 lähtien kesiään Laajasalon Tullisaaressa vuonna 1877 valmistuneessa puuhuvilassa. Hän halusi oletettavasti rakennuttaa itselleen uudenaikaisemman kesäasunnon ja tilasi piirustukset arkkitehtitoimisto Jung & Fabritiukselta. Rakennuspaikka ei ole tiedossa.\nSigurd Frosterus: Villa Weckman, Kaivopuisto, Helsinki 1921\nToimeksianto Villa Weckmanin suunnittelusta on todennäköisesti tullut painin olympiavoittajanakin tunnetulta Verner Weckmanilta, joka siirtyi Helsinkiin Suomen Kaapelitehdas Oy:n johtotehtäviin samana vuonna kuin suunnitelma on tehty. Tämän loisteliaan yksityistalon esikuvat ovat brittiläisessä ja ruotsalaisessa kartanoarkkitehtuurissa. Rakennuksessa on myös selviä yhtäläisyyksiä Frosteruksen samaan aikaan suunnitteleman Vanajan kartanon kanssa. Villa Weckman oli ajateltu rakennettavaksi nykyisen Itäinen Puistotie 8:n tontille. Sen näyttävä pääjulkisivu olisi avautuntut suoraan kohti Kaivopuistoa ja Kaivohuonetta.\nJarl Eklund: Villa Nikolajeff, Itäinen puistotie 4, Helsinki 1917\nSuomessa toimineelle venäläiselle autokauppiaalle Sergei Nikolajeff juniorille suunniteltu loistelias yksityispalatsi olisi sijainnut Kaivopuistossa. Suunnitelma kariutui, kun äveriäs liikemies joutui pakenemaan Venäjän vallankumouksen tieltä 1917.\nW.G. Palmqvist: Arkkitehdin asunto ja ateljee, ideaalisuunnitelma 1905\nArkkitehdin talo on mitä todennäköisimmin ideaalisuunnitelma. Kaksikerroksisessa rakennuksessa on yhteensä 11 huonetta, kaksikerroksinen halli, keittiö, eteinen ja tarjoiluhuone. Palmqvist on piirtänyt puutarhaan myös isokokoisen suihkukaivon. Rakennuspaikka ei ole tiedossa.\nEliel Saarinen: Näyttelyrakennus, Pohjoinen Rautatiekatu, Helsinki 1908\nYksityiset taiteilijat tilasivat Saariselta suunnitelman\nnäyttelyrakennukseksi. Rakennukselle varattu kolmeen katuun rajautuva tontti sijaitsi nykyisten Pohjoisen Rautatiekadun ja Mannerheimintien kulmalla, myöhemmin rakennetun Eduskuntatalon sivustalla. Suunnitelmaan sisältyi yksi pääsali ja kuusi pienempää näyttelysalia. Sisäänkäynti tapahtui kupoliholvatun eteishallin kautta. Myös Suomen Taiteilijaseura liittyi hankkeeseen mukaan, mutta se raukesi senaatin hylättyä seuran anomuksen talon rakentamisesta valtion varoin.\nEliel Saarinen: Kalevalatalo, Munkkiniemi, Helsinki 1921\nKalevalatalo on vuonna 1919 perustetun Kalevalaseuran toimitalo, jonka Saarinen tarjoutui suunnittelemaan. Nykyisen Kalastajatorpan paikalle suunniteltu massiivisen linnoitusmainen rakennus olisi sisältänyt muun muassa amfiteatterin muotoisen juhlasalin, suuren konserttisalin sekä suomalaisen kulttuurin museon, tutkimuslaitoksen ja kirjaston. Rakennusryhmän kruunu on 85-metrinen torni, jossa olisi sijainnut n. 55 metriä korkea kupolikatteinen muistohalli, ”Suomen kansan muinaissankarien asuinsija”. Hanke kilpistyi rahoitusvaikeuksiin ja Akseli Gallen-Kallelan aktiiviseen vastustukseen.\nP.E. Blomstedt: Kansanteatteri Hakaniementorille, Helsinki 1934\nSuunnitelmaan kuului tuhatpaikkainen teatteri ja Kansanravintola. Rakennuspaikaksi oli ajateltu Hakaniementoria. Teatteri olisi ollut aikanaan huippumoderni. Blomstedt suunnitteli rakennukseen kiertonäyttämön ja kiertokatsomon, joita olisi liikuteltu sähkömoottorin avulla.\nW.G. Palmqvist, Einar Sjöström: Kauppakuja, Tallinna 1914\n1910-luvulla suunniteltiin vilkkaimmin kasvaviin kaupunkeihin kauppakujia. Ne olivat eräänlaisia välimuotoja itämaisesta basaarista ja eurooppalaisesta tavaratalosta. Suomalaisten arkkitehtien Tallinnaan tekemä suunnitelma olisi toteutuessaan ollut poikkeuksellisen ylellinen.\nVäinö Vähäkallio: Kinopalatsi -suunnitelma, Pohjoisesplanadi, Helsinki 1930\nSuomi-Filmi tilasi Vähäkalliolta vuonna 1928 suunnitelman uudeksi toimitalokseen Keskuskadun ja Pohjoisesplanadin kulmaan. Tontin sisäosassa sijaitsi entudestaan Helsingin suurin ja hienoin elokuvateatteri, 1911 valmistunut Kino-Palatsi. Toimitusjohtaja Erkki Karun toivomuksesta Vähäkallio laati suunnitelman 16-kerroksiseksi tornitaloksi. Muun arkkitehtikunnan esittämän kritiikin vuoksi Vähäkallio joutui madaltamaan rakennusta, ja hän laati toisen suunnitelman 1930. Siinä rakennus on vain 11-kerroksinen, mutta pelkistetty julkisivu ja kulman yli kaartuvat nauhaikkunat tekivät siitä aikoinaan jopa radikaalin modernin. Hanke kariutui lopullisesti Suomi-Filmin taloudellisiin vaikeuksiin.


Neuvottelut Iranin ydinohjelmasta venyvät jatkoajalle\n31.03.2015 klo 19:17 (muokattu 31.03.2015 klo 19:17 )\nIranin ja kuuden ulkovallan neuvottelut Iranin ydinohjelmasta venyvät jatkoajalle.\nAlun perin neuvottelujen takarajaksi oli asetettu kello yksi keskiviikon vastaisena yönä Suomen aikaa.Myöhään tiistai-iltana Yhdysvallat ilmoitti, että keskusteluissa oli edistytty tarpeeksi, ja näin ollen niitä jatketaan keskiviikkonakin. Ulkoministeriön tiedottaja Marie Harf kuitenkin muistutti, että neuvottelupöydällä on yhä monia vaikeita asioita ratkottavana.\nSveitsin Lausannessa Iranin keskustelukumppaneina ovat Yhdysvallat, Britannia, Ranska, Saksa, Venäjä ja Kiina.\nNeuvottelijat ovat keskustelleet siitä, kuinka paljon Iranin pitäisi rajoittaa ydinohjelmaansa, jotta se ei kykenisi valmistamaan nopeasti ydinasetta. Toisaalta neuvotellaan myös siitä, kuinka nopeasti ja pysyvästi Iranin vastaisia talouspakotteita pitäisi purkaa, jos maa noudattaa sopimusta.


Erillinen rantasauna (8 m²). Perinteisen mökin ja rantasaunan yhdistelmä aurinkoisella etelätontilla. Paikka on rauhallinen. Mökille voi tuoda korkeintaan 2 lemmikkiä. Naapurina mökki 1231. Lauhalampi on kalaisa ja suhteellisen kirkas lampi.


Matka alkaa mietteillä – Helsingistä Tallinnaan – Hetkeen pysähtynyt\nMatka alkaa mietteillä – Helsingistä Tallinnaan\nJoko kohta ollaan perillä? Mitä klassinen ”hetkeen tarttuminen” oikein tarkoitaa, ja miten se liittyy maata pitkin matkailuun? Miksi kirjoittaja horisee maata pitkin matkailusta, vaikka istuu laivassa? Hyppää mukaan Italian-reissun ensimmäiselle välietapille pohtimaan, miksi hidas matkailu on sittenkin sitä hauskinta.\nTaas mennään! Tallinna kutsuu, ja lopulta myös Italia. Ensimmäinen matkapäivä on kevyt, pelkkä pyrähdys kun suuntaan töistä suoraan satamaan ja siitä laivalla meren ylitse.\nNiin, maata pitkin -reissu alkaa tuttuun tapaan vettä pitkin. Tere tulemast. Aurinko tanssii aalloilla ja Helsingin siluetti jää taa. Vielä ei tosin ihan Italian rannikko häämötä, vasta muutaman matkapäivän päästä. Mitä mahtuukaan matkan varrelle vielä ennen sitä?\nUusittu satamarakennus on väljä ja viihtyisä, maisemakin varsin kehuttava. Mutta matka jatkuu jo pian.\nItalia näyttäisi olevan vielä kaukana, mutta ei mietitä sinne asti. Hurjaa ajatella näin Itämeren rannalla, että jo muutaman päivän päästä kurkistelen Adrianmeren aaltoja.\nTyöpisteen maisemista täydet 5/5 pistettä.\nKellumme kiinni laiturissa, kaikki matkalla jonnekin\nReilaaminen on jo viime reissuista tuttua, mutta bussimatkailu ei. En tosiaan aivan tiedä, mitä edessäpäin tällä kertaa odottaa. Tässä me kellumme laiturissa, kuka menossa minnekin. Varmaa on se, että monen kanssa reitti erkanee jo Tallinnassa. Harva lienee matkalla Italiaan.\nLaivan aulassa kaikkialla silmille hyppii mainoksia, ostoksia, etuja ja kuponkeja. Uskokaa vain, aion matkustaa mukavalla 30-litraisella repullani enkä kaipaa sinne yhtään ylimääräistä painolastia. Laiva on minulle kulkuväline, ei ostoskeskus – etenkin tämänvuotisen ostolakkoni aikana ja muutenkin.\nJa pian lähdemme liikkeelle. Pieniä luotoja lipuu ohi, lokki lennähtää läheltä ikkunaa. Kauempaa vastapäisistä ikkunoista näyttää kuin maisemaa rullattaisiin jostain studion nauhalta. Ehkä sama purjevene tulee kohta toistamiseen ohitse?\nEn väsy katsomaan vellovia aaltoja ja sinervää horisonttia. Kaunis meri.\nKympin laivamatka oli matkabudjetille kevyt, joten päätin lahjoittaa toisen mokoman Itämeren suojelutyötä tekevälle John Nurmisen Säätiölle.\nTarkistan kai kuudetta kertaa, että reililippu on mukana. Vaikka matka starttaa laivalla ja bussilla, ei junalippua sovi unohtaa. Mukana on myös laivalta napattu paperinen Tallinnan kartta, jonka avulla päätän haastaa olemattoman suuntavaistoni ja navigoida majoitukselle ilman reittiohjeita.\nHitaat matkat tehdään pätkä kerrallaan\nHymyilyttää. Matkan hitaus, se hymyilyttää. Letkeä musiikki laivan aulan kahviossa kruunasi tunnelman. ”Take me home”, toivoi laulaja, mutta nyt ei olla matkalla kotiin. Kauas pois.\nTämän mittaiset matkat tehdään osissa, pätkä kerrallaan. Tässä kohtaa ei erehdytä katsomaan liian kauas eteenpäin. Pahin virhe on odottaa, että olisi jo perillä.\nKun olen laivassa, mietin laivassa olemista. Katselen aaltoja, kirjoittelen mietteitä muistiin. Kuuntelen musiikkia, puheensorinaa, viereisen pöytäseurueen naurua, astioiden kilahtelua, selkääni polttavaa auringonpaahdetta. Hetkeen tarttuminen on oivallinen klisee. Tartun ja tarkastelen, kääntelen hetkeä mielessäni ja ihastelen sen samanaikaista pysähtyneisyyttä ja ohikiitävyyttä.\nEdessä oleviin hetkiin ei samalla lailla tartuta – eihän niistä saa vielä kiinnikään. Siksi ne lipsuvat sormista, irtoavat kärsimättömäksi odotukseksi ja mennessään pirstaloivat nykyhetkenkin. En voi olla samaan aikaan oikeasti kahdessa paikassa, joten ollaan nyt tässä, laivassa pitkän matkan alkutaipaleella. Vaikken vielä ole koko matkan mitalla perillä, voin olla perillä nyt, tämän päivän, tämän tunnin, tämän minuutin kohdalla olla perillä ja oikeassa paikassa.\nPian rantaudumme manner-Eurooppaan, Baltiaan, naapurimaahan meren taa. Viro – ja etenkin Tallinna – on varsin tuttu ja turvallinen. Kuin tulisi kotiin, mutta silti ulkomaille. Tällä kertaa en taida kurkata ihastuttavan vanhan kaupungin puolelle, vaan suuntaan suoraan majapaikkaan. Hyvät unet ovat kalliit, sillä aamun lähtö on aikainen.\nTallinna hurmaa vanhoine puutaloineen ja kivisine somine rakennuksineen, vaikka varsinaista nähtävyyskierrosta ei ollakaan tekemässä. Jopa italialaista tunnelmaa löytyy ripaus paikallisesta pikkuravintolasta…\nVanhat puutalot ja modernit asuinrakennukset vaihtelevat ja nököttävät sulassa sovussa Tallinnan kaduilla. Ollapa ylimääräinen päivä, niin jäisin näille kaduille kiertelemään.\nTarjolla olisi Itaalialaista kotiruokaa! Ehkä maltan kuitenkin odottaa…\n… ja testaan lähikaupan italialais-virolaiset ravioolid. Maistui matkalaiselle ja tutto on taas bene.\nHuomenna alkaa totinen reissaus kun istumalihaksia ja eväiden riittävyyttä koetellaan 25 tunnin bussimatkalla. Kevyt seilailu merellä vaihtuu ihan kovan luokan maata pitkin matkailuun (tosin ei sentään ryömimiseen), kun Ecolines kuljettaa matkalaista seuraavan vuorokauden verran tuntemattoman kuuloisten kaupunkien ja kylien läpi kohti iki-ihanaa Berliiniä. Busseilusta on luvassa tunnelmia huomenissa, joten pysyhän kuulolla!\nP.S. Reissutunnelmia sekä videoita matkan varrelta voit seurailla myös Instagram-tililläni, jonne pääset tästä linkistä.\nKategoriassa Hetkeen pysähtynyt, Junalla ja bussilla ItaliaanAvainsanat: Laivamatka, Pieniä hetkiä, Pohdintaa, TallinnaJätä kommentti\n← Vuorokausi bussissa – reittisuunnittelua ja odotuksia kesälle\nMikroburgereita ja Baltian maisemia – bussilla Tallinnasta Berliiniin →


Luetaanko tämä?: Viskarilaisen tehtävät (Oppi&ilo tehtäväkirjoja 4 - 10 -vuotialle lapsille)\nViskarilaisen tehtävät (Oppi&ilo tehtäväkirjoja 4 - 10 -vuotialle lapsille)\nViime viikolla saimme Oppi&ilolta oikein mieluisan paketin, joka piti sisällään pari erilaista tehtäväkirjaa, kysymyskorttikuution sekä kaksi pahvikantista kirjaa (kirjoista ja kuutiosta lisää toisessa postauksessa). Erityisesti viisivuotias esikoisemme innostui paketin sisällöstä, sillä hän on kova tekemään erilaisia tehtäviä ja tutkimaan ja pohtimaan asioita. Viime viikolla hän myös aloitti päiväkodissa uudessa ryhmässä, jossa viskareiden lisäksi on myös eskareita. Hän ehti jo miettiä, saakohan tehdä kynä- yms. harjoituksia yhdessä eskarilaisten kanssa. Siihen en osannut vastata juuta taikka jaata, mutta lapsen iloksi Oppi&ilo -paketissa oli mukana 4 - 5-vuotiaille suunnattu tehtäväkirja Pyyhittävä: Ensimmäiset kirjaimet - aakkospuuhaa kynä kädessä (Sanoma Pro Oy 2016).\nMinä olin oikeastaan aika yllättynyt, kuinka innoissaan viskarimme tarttui tussiin ja ryhtyi ihan omasta aloitteestaan piirtämään kirjaan katkoviivoja pitkin erilaisia kiemuroita, kirjaimia ja sokkeloita. Epäilin nimittäin aluksi, että tarkka viivojen mukaan pirrtäminen ei kauaa jaksaisi lasta innostaa, mutta huomasin, että jokaisella aukeamalla taitaa olla juuri sopivassa suhteessa niitä tehtäviä, joissa piirretään tarkkaa viivaa katkoviivojen päälle eli harjoitellaan hienomotoriikkaa, kynäotetta ja kirjaimia sekä niitä tehtäviä, joissa pitää selvitä läpi sokkeloista ja labyrinteista. Tehtävätyyppien vaihtelun ansiosta lapsi ei kyllästy.\nJokaisella aukeamalla on värikäs kuva, josta voi etsiä aukeaman tai kyseisen sivun kirjaimella alkavia asioita. Kuvissa seikkailevat Summamutikan eli Oppi&ilo -sarjan maailman hahmot. Tehtäväkirjasta huomaa, että se on suunnattu alle eskari-ikäisille, sillä kirjainmuodon oikeaoppinen piirtämiseen ei juuri kiinnitetä tehtävissä huomiota. Siis siihen, että kirjainten kirjoitussuunta olisi oikea. Isojen kirjainten kohdalla on kyllä merkitty aloituspiste, mutta suuntaa ohjaavat nuolet puuttuvat.\nMeidän viskarimme on aika tarkka siitä, että tekee tehtävät oikein, joten hänen käsiinsä tällaiset pyyhittävät tehtäväkirjat ovat ihan mainioita. Me kyllä sovimme, että ei jokaista lerppua tai huonoa (kuten hän sanoi) kirjainta tarvitse heti pyyhkiä, sillä kaiken ei tarvitse olla niin täydellistä. Pyyhittävissä kirjoissa on myös se näppäryys, että tehtäviä voi tehdä uudestaan tai antaa vaikka pikkusisaruksenkin kokeilla piirtämistä.\nKirjan tehtävät ovat laatineet Riitta Nissonen ja Markku Töllinen, joilla molemmilla on vankka kokemus oppikirjantekijöinä ja lasten opettamisesta. Nissonen on muun muassa toiminut rehtorina ja Opetushallituksen kouluttajana. Töllinen on opettanut lapsia lukemaan jo kolmenkymmenen vuoden ajan.\nEnsimmäiset kirjaimet siis miellytti ja viihdytti viisivuotiasta hyvän tovin, mutta raaputuskirja Maailman ympäri - värikästä siirtokuvapuuhaa -tehtäväkirja (Sanoma Pro Oy 2016) suorastaa hurmasi esikoisemme. Muistatteko omasta lapsuudestanne ne siirtokuvat, joita laitettiin paperin päälle ja sitten raaputettiin pakkauksen mukana tulevalla muoviveitsellä? Niiden kanssa piti aina olla tarkkana, että raaputti koko kuvan kunnolla tai muuten raaputetun hahmon jalka tai pää tuppasi jäämään kiinni alustapaperiinsa ja kuva jäi torsoksi. En edes tiennyt, että näitä raaputusjuttuja on enää olemassa!\nNoh, tämä Maailman ympäri -kirja on siis tehtäväkirja, johon raaputetaan kiinni eläinhahmoja, kun on ensin selvittänyt, mihin maahan, maanosaan tai elinympäristöön kyseinen eläin kuuluu sijoittaa. Yhtä elinympäristöä kohti on aina yksi aukeama. Aukeamalla on aina ihan lyhyt tietoteksti kyseisestä alueesta sekä jokin pieni tehtävä, jonka lapsi saa tehdä kuvien siirtämisen lisäksi. Myös kirjan lopussa on muutama tehtäväsivu, mutta niitä me emme edes päässeet vielä täyttelemään, sillä esikoisemme innostui nimenomaan siitä raaputtamisesta.\nTämä tehtäväkirja on suunnattu 5 - 10 -vuotialle lapsille, ja täytyy sanoa, että kyllä sen täyttäminen vaatiikin kohtalaista kärsivällisyyttä ja tarkkuutta sekä tietoakin. Pienempi lapsi tarvitsee lisäksi aikuisen apua mikäli mielii siirtää oikeat eläimet juuri oikeille sivuille - ja kaiken lisäksi ehjinä.\nMe teimme tehtäväkirjaa niin, että lapsi osoitti ne eläimet, jotka kuhunkin kuvaan kuuluvat, minä leikkasin ne arkista ja tarkistin, että ne tosiaan kuuluvat kyseiseen elinympäristöön, lapsi raaputti kuvat ja minä viimeistelin raaputukset, mikäli näytti, että kuvat eivät olleet kunnolla kiinni. Täytyy myöntää, että minullakaan ei ollut kovin hyvin muistissa, mitä kaikkia eläimiä ja kasveja elää tyypillisesti Alpeilla, joten lunttasin suosiolla sivulta 24, jossa on oikeat vastaukset. Kerroin eläimet lapselle ja hän etsi ne arkeilta. Isompi lapsi voisi täytellä tätä siirtokuvakirjaa niin, että hakisi vastauksia oppikirjastaan, tietokirjoista tai vaikka netistä.\nTällaisia tehtäviä tehdessään ja puuhastellessaan itselleen mieluisan asian parissa lapsi oppii uusia asioita aivan huomaamattaan. Esimerkiksi siirtokuvakirjaa tehdessämme jäimme lapsen kanssa pohtimaan mitä tarkoittaakaan se, että Alpit ulottuvat kahdeksan maan läpi (ei muuten mikään helpoin asia konkretisoida viisivuotiaalle!) En voinut olla iloitsematta, kun kuulin illalla, miten lapsi selitti samaa asiaa tohkeissaan isälleen ja pikkusisarukselleen. Ihan mahtavaa!\nNettisivulla http://www.oppijailo.fi/lapset_ja_nuoret lapsi voi käydä ilmaiseksi pelaamassa erilaisia pelejä. Kannattaa käydä kurkkaamassa, sillä pelien joukossa on esimerkiksi kivoja muistipelejä, kirjain- ja numerotehtäviä sekä hahmotuskykyä ja muistia kehittäviä pelejä.\nTunnisteet: esikouluikäiset, leikki-ikäiset, oppi & ilo, puuha- ja tehtäväkirjat, Sanoma Pro Oy, tehtäviä\nRita A 12. elokuuta 2017 klo 7.28\nTuommoiset puuhamuotoiset jutut joissa oppii kaikkea kivaa duunaamisen ja väsäämisen kautta tuntuvat niin mukaansatempaavilta että tahtoisin itsekin päästä kokeilemaan 😀💜Hienoa, Oppi ja ilo !\nKia/ Luetaanko tämä? 16. elokuuta 2017 klo 9.56\nLeikki ja puuhastelu ovat kyllä motivoivia tapoja oppia! Tässä huomaan itsekin oppivani lapsen kanssa touhutessani. :D\nbleue 29. syyskuuta 2017 klo 17.51\nEnsimmäiset kirjaimet pitää käydä ostamassa :) kiitti vinkistä!\nKia/ Luetaanko tämä? 1. lokakuuta 2017 klo 9.50